2011R1233 — HR — 22.08.2013 — 001.002









▼B

UREDBA (EU) br. 1233/2011 EUROPSKOG PARLAMENTA I VIJEĆA

od 16. studenoga 2011.

o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ







EUROPSKI PARLAMENT I VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 207., uzimajući u obzir prijedlog Europske komisije, u skladu s redovnim zakonodavnim postupkom ( 1 ), budući da: (1) Izvozno-kreditne agencije („ECA”) doprinose razvoju svjetske trgovine podupirući izvoz i ulaganja trgovačkih društava na način koji dopunjuje financije i osiguranje privatnog sektora. Unija je stranka Sporazuma o službeno podupiranim izvoznim kreditima („Sporazum”) Organizacije za gospodarsku suradnju i razvoj („OECD”). Sporazum, kako su zaključile sudionice istoga, regulira financijske uvjete i odredbe ECA-a da bi se zadržali ravnopravni tržišni uvjeti za službeno podupirane izvozne kredite. (2) Odlukom Vijeća 2001/76/EZ od 22. prosinca 2000. kojom su zamijenjene Odluka od 4. travnja 1978. o primjeni određenih smjernica u području službeno podupiranih izvoznih kredita ( 2 ) i Odluka Vijeća 2001/77/EZ od 22. prosinca 2000. o primjeni načela okvirnog sporazuma o projektnom financiranju u području službeno podupiranih izvoznih kredita ( 3 ), u Uniji se primjenjuju smjernice Sporazuma i posebna pravila za projektno financiranje. (3) Sporazum neizravno doprinosi, kroz djelovanje ECA-a, slobodnoj i primjerenoj trgovini i ulaganjima trgovačkih društava koja bi u suprotnom imala ograničeniji pristup kreditnim linijama koje osigurava privatni sektor. (4) Države članice bi se, prilikom uspostavljanja, razvoja i provođenja nacionalnih izvozno-kreditnih sustava te provođenju nadzora nad službeno podupiranim izvoznim kreditima, trebale pridržavati općih odredaba Unije vezanih uz vanjsko djelovanje, poput učvršćivanja demokracije, poštovanja ljudskih prava i skladne politike za razvoj te borbe protiv klimatskih promjena. (5) Sudionici Sporazuma dio su stalnog procesa namijenjenog smanjenju poremećaja tržišta i uspostavljanju ravnopravnih tržišnih uvjeta u kojima se premije koje naplaćuju izvozno-kreditne agencije temelje na riziku i trebale bi biti dovoljne za pokrivanje dugoročnih operativnih troškova i gubitaka u skladu s obvezama Svjetske trgovinske organizacije. Da bi se postigao navedeni cilj, izvozno-kreditni sustavi djeluju na transparentan način, a agencije o tome izvješćuju OECD. (6) Dobro usmjereni izvozni krediti izvozno-kreditnih agencija mogu trgovačkim društvima iz Unije, uključujući mala i srednja poduzeća (MSP-ovi), osigurati mogućnosti pristupa tržištu. (7) Sudionici Sporazuma i države članice Unije dogovorili su da će otkriti određene podatke o izvoznim kreditima u skladu s pravilima transparentnosti OECD-a i Unije da bi omogućile ravnopravne tržišne uvjete sudionica Sporazuma i država članica. (8) Unija primjenjuje mjere vezane uz transparentnost i izvješćivanje kako je određeno Prilogom I. (9) S obzirom na to da je konkurencija na svjetskim tržištima sve oštrija te da bi se izbjegao podređen konkurentski položaj trgovačkih društava iz Unije, na temelju odobrenja za pregovaranje od strane država članica, Komisija bi trebala poduprijeti napore OECD-a za uspostavljanje odnosa s nesudionicima Sporazuma. Komisija bi trebala koristiti bilateralne i multilateralne pregovore za postizanje svjetskih standarda za službeno podupirane izvozne kredite. Svjetski standardi u navedenom području predstavljaju preduvjet za ravnopravne tržišne uvjete u svjetskoj trgovini. (10) Iako su države članice OECD-a vođene Sporazumom, zemlje koje nisu članice OECD-a nisu sudionice Sporazuma i to bi moglo predstavljali konkurentnu prednost izvoznika potonjih zemalja. Te su zemlje, stoga, potaknute na korištenje Sporazuma da bi se osigurali ravnopravni tržišni uvjeti na svjetskoj razini. (11) U pogledu politike Unije o boljoj pripremi uredba, usmjerenoj prema pojednostavljivanju i poboljšanju postojećih uredaba, Komisija i države članice će se, u budućim revizijama Sporazuma, fokusirati, gdje to bude primjereno, na smanjenje upravnog tereta za poduzeća i državne uprave, uključujući izvozno-kreditne agencije. (12) Sudionice Sporazuma odlučile su izmijeniti i racionalizirati Sporazum. Dogovorene promjene obuhvaćaju povećanu primjerenost za korisnike, povećanje dosljednosti između odgovarajućih međunarodnih obveza i postizanje veće transparentnosti, posebno vezano uz ne-sudionice Sporazuma. Štoviše, sudionice Sporazuma također su se sporazumjele da će u tekst Sporazuma dodati pravila o projektnom financiranju uvedena Odlukom 2001/77/EZ i pravila za izvozne kredite za brodove, koja su uvedena Odlukom Vijeća 2002/634/EZ ( 4 ) o izmjeni Odluke 2001/76/EZ. (13) Odluku 2001/76/EZ, s izmjenama, trebalo bi staviti izvan snage i zamijeniti ovom Uredbom i konsolidiranim i ovdje priloženim revidiranim tekstom Sporazuma, a Odluku 2001/77/EZ trebalo bi staviti izvan snage. (14) Da bi se što jednostavnije i brže zakonodavstvu Unije dodale izmjene smjernica određenih Sporazumom i prema dogovoru sudionica Sporazuma, Komisija bi trebala usvojiti delegirane akte za izmjenu Priloga II. ako je to potrebno. Stoga bi Komisiji trebalo delegirati ovlast usvajanja akata u skladu s člankom 290. Ugovora o funkcioniranju Europske unije u smislu izmjena smjernica prema dogovoru sudionica Sporazuma. Od posebne je važnosti da Komisija u okviru svojeg rada na pripremama održava odgovarajuće savjetovanje, uključujući i ono na stručnoj razini. Pri pripremi i sastavljanju delegiranih akata Komisija bi trebala osigurati istovremeni, pravovremeni i odgovarajući prijenos odgovarajućih dokumenata Europskom parlamentu i Vijeću, budući da: DONIJELI SU OVU UREDBU:







Članak 1.

Primjena Sporazuma

Smjernice navedene u Sporazumu o službeno podupiranim izvoznim kreditima („Sporazum”) primjenjuju se u Uniji. Tekst Sporazuma priložen je ovoj Uredbi.

Članak 2.

Prijenos ovlasti

Komisija usvaja delegirane akte u skladu s člankom 3. radi izmjene Priloga II. kao posljedicu izmjena smjernica o kojima su se dogovorile sudionice Sporazuma.

Ako, u slučaju izmjena Priloga II. kao posljedice izmjena smjernica o kojima su se dogovorile sudionice Sporazuma, hitne okolnosti to zahtijevaju, postupak predviđen člankom 4. primjenjuje se na delegirane akte usvojene u skladu s ovim člankom.

Članak 3.

Izvršavanje ovlasti

1. Ovlast za usvajanje delegiranih akata dodjeljuje se Komisiji prema uvjetima utvrđenima u ovom članku.

2. Ovlast usvajanja delegiranih akata navedena u članku 2. dodjeljuje se Komisiji na neodređeno vrijeme od 9. prosinca 2011.

3. Prijenos ovlasti naveden u članku 2. u bilo kojem trenutku mogu opozvati Europski parlament ili Vijeće. Odlukom o opozivu prestaje prijenos ovlasti naveden u toj odluci. Stupa na snagu sljedećeg dana od dana objave u Službenom listu Europske unije ili od kasnijeg dana utvrđenog u odluci. Ne utječe na valjanost bilo kojih delegiranih akata koji su već na snazi.

4. Čim Komisija usvoji delegirani akt, ona ga istodobno dostavlja Europskom parlamentu i Vijeću.

5. Delegirani akt usvojen u skladu s člankom 2. stupa na snagu samo ako ni Europski parlament ni Vijeće ne izraze protivljenje u roku od dva mjeseca od obavijesti Europskom parlamentu ili Vijeću o tome aktu ili ako su, prije isteka navedenog roka, Europski parlament i Vijeće obavijestili Komisiju da neće izraziti protivljenje. Na inicijativu Europskog parlamenta ili Vijeća navedeni se rok produljuje za dva mjeseca.

Članak 4.

Postupak u hitnim slučajevima

1. Delegirani akti usvojeni u skladu s ovim člankom odmah stupaju na snagu i primjenjuju se sve dok, u skladu sa stavkom 2., ne budu izneseni prigovori. Obavijest o delegiranom aktu Europskom parlamentu i Vijeću sadrži razloge za korištenje postupka u hitnim slučajevima.

2. Ili Europski parlament ili Vijeće mogu podnijeti prigovor na delegirani akt u skladu s postupkom navedenim u članku 3. stavku 5. U tom slučaju Komisija, nakon obavijesti o odluci o iznošenju prigovora od Europskog parlamenta ili Vijeća, odmah stavlja akt izvan snage.

Članak 5.

Transparentnost i izvješćivanje

Unija primjenjuje mjere vezane za transparentnost i izvješćivanje kako je određeno Prilogom I.

Članak 6.

Stavljanje izvan snage

Odluke 2001/76/EZ i 2001/77/EZ stavljaju se izvan snage.

Članak 7.

Stupanje na snagu

Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.









PRILOG I.

1. Ne dovodeći u pitanje prava institucija država članica koje provode nadzor nad nacionalnim izvozno-kreditnim programima, svaka država članica Komisiji dostavlja godišnje izvješće o radu s ciljem povećanja transparentnosti na razini Unije. Države članice izvješćuju, u skladu s njihovim nacionalnim zakonodavnim okvirom, o sredstvima i odgovornostima, plaćenoj šteti i povratima, novim obvezama, izloženosti i troškovima premija. U slučaju pojavljivanja zavisnih odgovornosti vezanih uz aktivnosti službeno podupiranih izvoznih kredita, te aktivnosti postaju dio godišnjeg izvješća o radu.

2. U godišnjem izvješću o radu države članice opisuju na koji način njihove izvozno-kreditne agencije kod aktivnosti vezanih uz službeno podupirane izvozne kredite uzimaju u obzir rizike za okoliš, koje mogu uzrokovati ostale važne rizike.

3. Komisija godišnju reviziju za Europski parlament sastavlja na temelju tih podataka, uključujući evaluaciju vezanu uz sukladnost izvozno-kreditnih agencija s ciljevima i obvezama Unije.

4. Komisija, u skladu sa svojom nadležnosti Europskom parlamentu dostavlja godišnje izvješće o izvršenim pregovorima u kojima Komisija ima ovlaštenje za pregovaranje na raznim forumima međunarodne suradnje, s ciljem uspostave svjetskih normi u području službeno podupiranih izvoznih kredita. Prvo razdoblje izvješćivanja, u okviru ove Uredbe, obuhvaća 2011. godinu.

▼M1









PRILOG II.

SADRŽAJ POGLAVLJE I: OPĆE ODREDBE 1. SVRHA 2. STATUS 3. SUDJELOVANJE 4. PODACI DOSTUPNI NESUDIONICAMA 5. PODRUČJE PRIMJENE 6. SEKTORSKI DOGOVORI 7. PROJEKTNO FINANCIRANJE 8. ISTUPANJE 9. PRAĆENJE POGLAVLJE II: FINANCIJSKI UVJETI ZA IZVOZNE KREDITE 10. PREDUJAM, MAKSIMALNA SLUŽBENA POTPORA I LOKALNI TROŠKOVI 11. RAZVRSTAVANJE ZEMALJA S OBZIROM NA MAKSIMALNE ROKOVE OTPLATE 12. MAKSIMALNI ROKOVI OTPLATE 13. ROKOVI OTPLATE ZA NENUKLEARNE ELEKTRANE 14. OTPLATA GLAVNICE I PLAĆANJE KAMATA 15. KAMATNE STOPE, PREMIJSKE STOPE I DRUGE NAKNADE 16. RAZDOBLJE VALJANOSTI ZA IZVOZNE KREDITE 17. MJERE ZA IZBJEGAVANJE ILI SMANJENJE GUBITAKA 18. PRILAGOĐAVANJE 19. MINIMALNE FIKSNE KAMATNE STOPE SA SLUŽBENOM FINANCIJSKOM POTPOROM 20. UTVRĐIVANJE CIRR-a 21. VALJANOST CIRR-a 22. PRIMJENA CIRR-a 23. PREMIJA ZA KREDITNI RIZIK 24. MINIMALNE PREMIJSKE STOPE ZA KREDITNI RIZIK 25. RAZVRSTAVANJE ZEMALJA PREMA RIZIKU 26. OCJENA RIZIKA DRŽAVE 27. RAZVRSTAVANJE KUPACA PREMA RIZIKU 28. RAZVRSTAVANJE MULTILATERALNIH I REGIONALNIH INSTITUCIJA 29. POSTOTAK I KVALITETA POKRIĆA SLUŽBENOG IZVOZNOG KREDITA 30. METODE SMANJIVANJA RIZIKA ZEMLJE 31. POJAČANJA OBVEZNOPRAVNOG ODNOSA U VEZI S RIZIKOM KUPCA 32. PREISPITIVANJE VALJANOSTI MINIMALNIH PREMIJSKIH STOPA ZA KREDITNI RIZIK POGLAVLJE III: ODREDBE ZA VEZANU POMOĆ 33. OPĆA NAČELA 34. OBLICI VEZANE POMOĆI 35. POVEZANO FINANCIRANJE 36. PRIHVATLJIVOST ZEMLJE ZA VEZANU POMOĆ 37. PRIHVATLJIVOST PROJEKTA 38. MINIMALNA RAZINA POVLASTICA 39. IZUZEĆA OD PRIHVATLJIVOSTI ZEMLJE ILI PROJEKTA ZA VEZANU POMOĆ 40. IZRAČUN RAZINE POVLASTICA VEZANE POMOĆI 41. RAZDOBLJE VALJANOSTI VEZANE POMOĆI 42. PRILAGOĐAVANJE POGLAVLJE IV: POSTUPCI ODJELJAK 1: UOBIČAJENI POSTUPCI ZA IZVOZNE KREDITE I POMOĆ POVEZANU S TRGOVINOM 43. OBAVIJESTI 44. PODACI O SLUŽBENOJ POTPORI 45. POSTUPCI PRILAGOĐAVANJA 46. POSEBNO SAVJETOVANJE ODJELJAK 2: POSTUPCI ZA IZVOZNE KREDITE 47. PRETHODNA OBAVIJEST UZ RASPRAVU 48. PRETHODNA OBAVIJEST ODJELJAK 3: POSTUPCI ZA POMOĆ POVEZANU S TRGOVINOM 49. PRETHODNA OBAVIJEST 50. TRENUTAČNA OBAVIJEST ODJELJAK 4: POSTUPCI SAVJETOVANJA ZA VEZANU POMOĆ 51. SVRHA SAVJETOVANJA 52. OPSEG I VREMENSKI RASPORED SAVJETOVANJA 53. ISHOD SAVJETOVANJA ODJELJAK 5: RAZMJENA PODATAKA ZA IZVOZNE KREDITE I POMOĆ POVEZANU S TRGOVINOM 54. KONTAKTNE TOČKE 55. OPSEG UPITA 56. OPSEG ODGOVORA 57. OSOBNO SAVJETOVANJE 58. POSTUPCI I OBLIK POJEDINAČNIH POSEBNIH DOGOVORA 59. ODGOVORI NA PRIJEDLOGE POJEDINAČNOG POSEBNOG DOGOVORA 60. PRIHVAĆANJE POJEDINAČNIH POSEBNIH DOGOVORA 61. NESLAGANJE OKO POJEDINAČNIH POSEBNIH DOGOVORA 62. DATUM STUPANJA NA SNAGU POJEDINAČNOG POSEBNOG DOGOVORA 63. VALJANOST POJEDINAČNIH POSEBNIH DOGOVORA ODJELJAK 6: OPERATIVNE ODREDBE ZA PRIJENOS PODATAKA O MINIMALNIM KAMATNIM STOPAMA (CIRR) 64. PRIJENOS PODATAKA O MINIMALNIM KAMATNIM STOPAMA 65. DATUM STUPANJA NA SNAGU PRIMJENE KAMATNIH STOPA 66. TRENUTAČNE PROMJENE KAMATNIH STOPA ODJELJAK 7: PREISPITIVANJA 67. REDOVITO PREISPITIVANJE SPORAZUMA 68. PREISPITIVANJE MINIMALNIH KAMATNIH STOPA 69. PREISPITIVANJE MINIMALNIH PREMIJSKIH STOPA I POVEZANIH PITANJA PRILOG I: SEKTORSKI DOGOVOR O IZVOZNIM KREDITIMA ZA BRODOVE PRILOG II: SEKTORSKI DOGOVOR O IZVOZNIM KREDITIMA ZA NUKLEARNE ELEKTRANE PRILOG III: SEKTORSKI DOGOVOR O IZVOZNIM KREDITIMA ZA CIVILNE ZRAKOPLOVE PRILOG IV: SEKTORSKI DOGOVOR O IZVOZNIM KREDITIMA ZA OBNOVLJIVE IZVORE ENERGIJE, UBLAŽAVANJE PROMJENE KLIME I VODNE PROJEKTE PRILOG V: PODACI KOJE TREBA OSIGURATI ZA OBAVIJESTI PRILOG VI: IZRAČUN MINIMALNIH PREMIJSKIH STOPA PRILOG VII: KRITERIJI I UVJETI KOJI UREĐUJU PRIMJENU GARANCIJA OTPLATE TREĆE STRANE I RAZVRSTAVANJE MULTILATERALNIH ILI REGIONALNIH INSTITUCIJA PRILOG VIII: KRITERIJI I UVJETI KOJI UREĐUJU PRIMJENU METODA SMANJIVANJA RIZIKA ZEMLJE I POJAČANJA OBVEZNOPRAVNOG ODNOSA U VEZI S RIZIKOM KUPCA PRILOG IX: POPIS KRITERIJA ZA PROVJERU RAZVOJNE KVALITETE PRILOG X: UVJETI PRIMJENJIVI NA TRANSAKCIJE PROJEKTNOG FINANCIRANJA PRILOG XI: POPIS DEFINICIJA PRILOG XII: KVALITATIVNI OPISI KATEGORIJA RIZIKA KUPCA PRILOG XIII: TRŽIŠNE REFERENTNE VRIJEDNOSTI ZA TRANSAKCIJE U ZEMLJAMA NULTE KATEGORIJE

POGLAVLJE I.

OPĆE ODREDBE

1. SVRHA

(a) Osnovna svrha Sporazuma o službeno podupiranim izvoznim kreditima, koji se u ovom dokumentu spominje kao Sporazum, jest pružiti okvir za pravilno korištenje službeno podupiranih izvoznih kredita.

(b) Sporazum nastoji poticati ravnopravne tržišne uvjete za službenu potporu, kako je definirano u članku 5. točki (a), da bi se potaknula konkurencija između izvoznika na temelju kvalitete i cijene izvezene robe i usluga, a ne na temelju najpovoljnijih službeno podupiranih financijskih uvjeta.

2. STATUS

Sporazum, razvijen u okviru OECD-a, najprije je stupio na snagu u travnju 1978. na neodređeno vrijeme. Sporazum je prijateljski sporazum između sudionica; ne radi se o aktu OECD-a ( 5 ), iako ima administrativnu potporu tajništva OECD-a (dalje u tekstu: „tajništvo”).

3. SUDJELOVANJE

Sudionice Sporazuma trenutačno su: Australija, Kanada, Europska unija, Japan, Koreja, Novi Zeland, Norveška, Švicarska i Sjedinjene Američke Države. Trenutačne sudionice mogu pozvati ostale članice OECD-a i zemlje koje nisu članice da postanu sudionice.

4. PODACI DOSTUPNI NESUDIONICAMA

(a) Sudionice se obvezuju s nesudionicama dijeliti podatke koji se odnose na obavijesti u vezi sa službenom potporom kako je određeno člankom 5. točkom (a).

(b) Sudionica, na osnovi uzajamnosti, u situaciji tržišne utakmice odgovara na zahtjev nesudionice vezano uz financijske uvjete pod kojima nudi svoju službenu potporu jednako kako bi odgovorila na zahtjev sudionice.

5. PODRUČJE PRIMJENE

Sporazum se primjenjuje na sve službene potpore za izvoz robe i/ili usluga koje dodjeljuje vlada ili koje se dodjeljuju u njezino ime, uključujući financijske leasinge s rokom otplate od dvije godine ili više.

(a) Službena potpora može se dodijeliti u različitim oblicima: 1. Garancija ili osiguranje izvoznog kredita (čisto pokriće). 2. Službena financijska potpora: — izravni kredit/financiranje i refinanciranje, ili — potpora kamatnoj stopi. 3. Bilo koja kombinacija gore navedenog.

(b) Sporazum se primjenjuje na vezanu pomoć; postupci određeni u poglavlju IV. također se primjenjuju na nevezanu pomoć povezanu s trgovinom.

(c) Sporazum se ne primjenjuje na izvoz vojne opreme i poljoprivrednih proizvoda.

(d) Službena potpora ne dodjeljuje se u slučaju jasnih dokaza da je ugovor s kupcem sklopljen u zemlji koja ne predstavlja krajnje odredište robe, prvenstveno radi ostvarivanja povoljnijih rokova otplate.

6. SEKTORSKI DOGOVORI

(a) Sljedeći su sektorski dogovori dio Sporazuma: — brodovi (Prilog I.), — nuklearne elektrane (Prilog II.), — civilni zrakoplovi (Prilog III.), — projekti obnovljivih izvora energije i vodni projekti (Prilog IV.).

(b) Sudionica sektorskog dogovora može primijeniti njegove odredbe za službenu potporu izvozu robe i/ili usluga koje obuhvaća taj sektorski dogovor. Ako sektorski dogovor ne uključuje odredbu koja odgovara odredbi Sporazuma, sudionica sektorskog dogovora primjenjuje odredbu Sporazuma.

7. PROJEKTNO FINANCIRANJE

(a) Sudionice mogu primijeniti uvjete određene Prilogom X. na izvoz robe i/ili usluga za transakcije koje zadovoljavaju kriterije navedene u Dodatku 1. Prilogu X.

(b) Točka (a) primjenjuje se na izvoz robe i usluga obuhvaćenih sektorskim dogovorom o izvoznim kreditima za nuklearne elektrane i sektorskim dogovorom o izvoznim kreditima za obnovljive izvore energije i vodne projekte.

(c) Točka (a) ne primjenjuje se na izvoz robe i usluga obuhvaćenih sektorskim dogovorom o izvoznim kreditima za civilne zrakoplove ili sektorskim dogovorom o izvoznim kreditima za brodove.

8. ISTUPANJE

Sudionica može istupiti dostavom pisane obavijesti tajništvu putem trenutačne komunikacije, npr. putem OECD-ovog online informacijskog sustava (OLIS). Istupanje stupa na snagu 180 kalendarskih dana nakon što tajništvo primi obavijest.

9. PRAĆENJE

Tajništvo prati provedbu Sporazuma.

POGLAVLJE II.

FINANCIJSKI UVJETI ZA IZVOZNE KREDITE

Financijski uvjeti za izvozne kredite obuhvaćaju sve odredbe navedene u ovom poglavlju, koje se sve čitaju zajedno.

Sporazum navodi ograničenja uvjeta koji se smiju službeno poduprijeti. Sudionice potvrđuju da se na određene trgovačke ili industrijske sektore tradicionalno primjenjuju restriktivniji financijski uvjeti od onih predviđenih Sporazumom. Sudionice moraju i dalje poštovati takve uobičajene financijske uvjete, a posebno načelo na temelju kojeg rokovi otplate ne premašuju korisni vijek uporabe robe.

10. PREDUJAM, MAKSIMALNA SLUŽBENA POTPORA I LOKALNI TROŠKOVI

(a) Sudionice od kupaca robe i usluga koji su predmet službene potpore zahtijevaju plaćanje predujma od najmanje 15 % vrijednosti izvoznog ugovora na dan ili prije datuma početka roka otplate kredita kako je definiran u Prilogu XI. Radi ocjene predujma, vrijednost izvoznog ugovora može se proporcionalno smanjiti ako transakcija uključuje robu i usluge iz treće zemlje koje nemaju službenu potporu. Financiranje/osiguranje 100 % premije je dopušteno. Premija može i ne mora biti uključena u vrijednost izvoznog ugovora. Zadržana plaćanja izvršena nakon datuma početka roka otplate kredita ne smatraju se predujmom u ovom kontekstu.

(b) Službena potpora za takav predujam može biti samo u obliku osiguranja ili garancije od uobičajenih kreditnih rizika u fazi pripreme proizvodnje.

(c) Osim kako je predviđeno u točkama (b) i (d), sudionice ne dodjeljuju službenu potporu preko 85 % vrijednosti izvoznog ugovora, uključujući isporuke iz treće zemlje, no isključujući lokalne troškove.

(d) Sudionice mogu dodijeliti službenu potporu za lokalne troškove pod uvjetom da: 1. Ukupna dodijeljena službena potpora ne premašuje 30 % vrijednosti izvoznog ugovora. 2. Nije dodijeljena pod uvjetima povoljnijima/manje restriktivnima od onih dogovorenih za povezani izvoz. 3. Kada službena potpora za lokalne troškove premašuje 15 % vrijednosti izvoznog ugovora, ta je službena potpora podložna prethodnoj obavijesti, u skladu s člankom 48., u kojoj se navodi narav lokalnih troškova za koje se potpora dodjeljuje.

11. RAZVRSTAVANJE ZEMALJA S OBZIROM NA MAKSIMALNE ROKOVE OTPLATE

(a) Zemlje kategorije I. su zemlje OECD-a s visokim dohotkom po stanovniku ( 6 ). Sve ostale zemlje pripadaju kategoriji II.

(b) Kod razvrstavanja zemalja primjenjuju se sljedeći operativni kriteriji i postupci: 1. Razvrstavanje za potrebe Sporazuma određeno je BDP-om po stanovniku kako ga izračunava Svjetska banka u svrhu svojeg razvrstavanja zemalja koje se zadužuju. 2. U slučajevima u kojima Svjetska banka nema dovoljno informacija za objavljivanje podataka BDP-a po stanovniku, Svjetsku banku treba tražiti da procijeni ima li dotična zemlja BDP po stanovniku ispod ili iznad trenutačnog praga. Zemlja se razvrstava u skladu s procjenom osim ako sudionice odluče postupiti drukčije. 3. Ako je zemlja ponovno razvrstana u skladu s člankom 11. točkom (a), ponovno razvrstavanje će proizvesti učinke dva tjedna nakon što tajništvo svim sudionicama dostavi zaključke donesene na temelju gore navedenih podataka Svjetske banke. 4. Ako Svjetska banka revidira brojke, takvo se preispitivanje ne uzima u obzir u odnosu na Sporazum. Unatoč tome, razvrstavanje zemlje može se promijeniti putem pojedinačnog posebnog dogovora pri čemu sudionice povoljno razmatraju promjenu potrebnu zbog pogrešaka i propusta vezanih uz brojke naknadno uočenih tijekom iste kalendarske godine kada ih je tajništvo prvotno iznijelo.

(c) Zemlja će promijeniti kategoriju tek nakon što je njezina kategorija prema Svjetskoj banci nepromijenjena dvije godine zaredom.

12. MAKSIMALNI ROKOVI OTPLATE

Ne dovodeći u pitanje članak 13., maksimalni rok otplate razlikuje se ovisno o razvrstavanju zemlje odredišta utvrđene na temelju kriterija u članku 11.

(a) Za zemlje iz kategorije I. maksimalni rok otplate je pet godina, uz mogućnost dogovora na osam i pol godina ako se poštuju postupci za prethodnu obavijest navedeni u članku 48.

(b) Za zemlje iz kategorije II. maksimalni rok otplate je deset godina.

(c) Ako ugovor obuhvaća više od jedne zemlje odredišta, sudionice trebaju pokušati postići pojedinačni poseban dogovor u skladu s postupcima u člancima od 58. do 63. da bi se dogovorili primjereni rokovi.

13. ROKOVI OTPLATE ZA NENUKLEARNE ELEKTRANE

(a) Za nenuklearne elektrane, maksimalni rok otplate je 12 godina. Ako sudionica namjerava podupirati rok otplate duži od onog predviđenog člankom 12., sudionica izdaje prethodnu obavijest u skladu s postupkom u članku 48.

(b) Nenuklearne elektrane su potpune elektrane, ili njihovi dijelovi, koje ne pokreće nuklearna energija; uključuju sve komponente, opremu, materijale i usluge (uključujući osposobljavanje osoblja) koji su izravno potrebni za izgradnju i puštanje u pogon takvih nenuklearnih elektrana. To ne uključuje pozicije za koje je kupac obično odgovoran, odnosno troškove povezane s izgradnjom zemljišta, cestama, građevinskim naseljima, električnim vodovima, rasklopnim postrojenjem i vodoopskrbom smještenima izvan granica lokacije elektrane, kao i troškove koji proizlaze iz postupaka vezanih uz službena odobrenja (npr. lokacijske dozvole, građevinske dozvole, dozvole za utovar goriva) u zemlji kupca, osim: 1. ako je kupac rasklopnog postrojenja isti kao kupac elektrane, maksimalni rok otplate za izvorno rasklopno postrojenje jednak je kao za nenuklearnu elektranu (odnosno, 12 godina); i 2. maksimalni rok otplate za razdjelne stanice, transformatore i prijenosne vodove s najnižim pragom napona od 100 kV jednak je onom za nenuklearnu elektranu.

14. OTPLATA GLAVNICE I PLAĆANJE KAMATA

(a) Glavnica izvoznog kredita otplaćuje se u jednakim obrocima.

(b) Glavnica se otplaćuje, kamate se plaćaju najmanje svakih šest mjeseci, a prvi obrok glavnice i kamate uplaćuju se najkasnije šest mjeseci nakon datuma početka roka otplate kredita.

(c) Za izvozne kredite u svrhu potpore transakcija leasinga, umjesto jednakih otplata glavnice kako je navedeno u točki (a) mogu se primijeniti jednake otplate glavnice i kamata zajedno.

(d) Na izuzetnoj i valjano opravdanoj osnovi, izvozni se krediti mogu osigurati pod uvjetima različitima od onih u gornjim točkama od (a) do (c). Dodjeljivanje takve potpore objašnjava se neravnotežom vremenske raspodjele sredstava dostupnih dužniku i profilom servisiranja dugova unutar jednakog polugodišnjeg rasporeda otplate, i u skladu je sa sljedećim kriterijima: 1. Ni jedna otplata glavnice ili niza plaćanja glavnice unutar šest mjeseci ne smije premašiti 25 % iznosa glavnice kredita. 2. Glavnica se otplaćuje najmanje svakih 12 mjeseci. Prva otplata glavnice vrši se najkasnije 12 mjeseci nakon datuma početka roka otplate kredita, a najmanje 2 % glavnice kredita mora biti otplaćeno 12 mjeseci nakon datuma početka roka otplate kredita. 3. Kamate se plaćaju najmanje svakih 12 mjeseci, a prva se kamata uplaćuje najkasnije šest mjeseci nakon datuma početka roka otplate kredita. 4. Maksimalno ponderirano prosječno trajanje razdoblja otplate ne smije premašiti: — za transakcije s državnim kupcima (ili s državnom garancijom otplate), četiri i pol godine za transakcije u zemljama kategorije I. i pet godina i tri mjeseca za zemlje kategorije II., — za transakcije s nedržavnim kupcima (i bez državne garancije otplate), pet godina za zemlje kategorije I. i šest godina za zemlje kategorije II., — neovisno o odredbama navedenim u prethodne dvije alineje, za transakcije koje uključuju potporu za nenuklearne elektrane u skladu s člankom 13., šest godina i tri mjeseca. 5. Sudionica daje prethodnu obavijest u skladu s člankom 48. u kojoj navodi razlog zbog kojeg nije dodijeljena potpora u skladu s točkama od (a) do (c).

(e) Kamate dospjele nakon datuma početka roka otplate kredita ne kapitaliziraju se.

15. KAMATNE STOPE, PREMIJSKE STOPE I DRUGE NAKNADE

(a) Kamata isključuje: 1. bilo koje plaćanje putem premija ili ostale troškove za osiguranje ili garanciju kredita dobavljača ili financijskih kredita; 2. bilo koje plaćanje putem bankarskih naknada ili provizija koje se odnose na izvozni kredit osim godišnjih ili polugodišnjih bankarskih troškova koji su plativi tijekom razdoblja otplate; i 3. poreze po odbitku koje je uvela zemlja uvoznica.

(b) Kada se službena potpora dodjeljuje putem izravnih kredita/financiranja ili refinanciranja, premija se može dodati nominalnoj vrijednosti kamatne stope ili može biti odvojeni trošak; obje se komponente moraju odvojeno prikazati sudionicama.

16. RAZDOBLJE VALJANOSTI ZA IZVOZNE KREDITE

Financijski uvjeti za pojedinačni izvozni kredit ili kreditnu liniju, osim razdoblja valjanosti za komercijalne referentne kamatne stope (CIRR) kako je određeno člankom 21., ne utvrđuju se fiksno za razdoblje koje premašuje šest mjeseci prije preuzimanja konačne obveze.

17. MJERE ZA IZBJEGAVANJE ILI SMANJENJE GUBITAKA

Sporazum ne sprečava izvozno-kreditna tijela ili financijske institucije da dogovore manje restriktivne financijske uvjete od onih navedenih u Sporazumu ako se takve mjere poduzmu nakon dodjele ugovora (nakon što ugovor o izvoznom kreditu i popratni dokumenti već stupe na snagu) i ako su namijenjene isključivo izbjegavanju ili smanjenju gubitaka od događaja koji bi mogli uzrokovati neplaćanje ili štetu.

18. PRILAGOĐAVANJE

Uzimajući u obzir međunarodne obveze sudionice i prema namjeni Sporazuma, sudionica se može, u skladu s postupcima određenima člankom 45., prilagoditi financijskim uvjetima sudionice ili nesudionice. Financijski uvjeti navedeni u skladu s ovim člankom smatraju se sukladnima odredbama u poglavljima I. i II. i, kada je primjenjivo, prilozima I., II., III., IV. i X.

19. MINIMALNE FIKSNE KAMATNE STOPE SA SLUŽBENOM FINANCIJSKOM POTPOROM

(a) Sudionice koje dodjeljuju službenu financijsku potporu za kredite s fiksnom stopom primjenjuju odgovarajuće komercijalne referentne kamatne stope (CIRR) kao minimalne kamatne stope. CIRR su kamatne stope utvrđene u skladu sa sljedećim načelima: 1. CIRR mora predstavljati konačne kamatne stope za komercijalne zajmove na domaćem tržištu dotične valute; 2. CIRR mora odgovarati stopi za prvorazredne domaće korisnike kredita; 3. CIRR se mora temeljiti na troškovima financiranja fiksne kamatne stope; 4. CIRR ne smije narušavati uvjete konkurencije na domaćem tržištu; i 5. CIRR mora odgovarati stopi dostupnoj prvorazrednim inozemnim korisnicima kredita.

(b) Dodijeljena službena financijska potpora ne prebija se niti se kompenzira, ni djelomično ni u cijelosti, s odgovarajućom premijom kreditnog rizika koja se zaračunava za rizik od neotplaćivanja u skladu s odredbama članka 23.

20. UTVRĐIVANJE CIRR-a

(a) Svaka sudionica koja želi utvrditi CIRR najprije odabire jedan od sljedeća dva sustava referentne kamatne stope za svoju nacionalnu valutu: 1. trogodišnji prinos državnih obveznica za rok otplate do uključno pet godina; petogodišnji prinos državnih obveznica za više od pet godina do uključno osam i pol godina; i sedmogodišnji prinos državnih obveznica za više od osam i pol godina; ili 2. petogodišnji prinos državnih obveznica za sve rokove dospijeća. Sudionice se dogovaraju o iznimkama vezanima uz sustav referentne kamatne stope.

(b) CIRR se utvrđuje na fiksnu maržu od 100 baznih bodova iznad referentne kamatne stope svake sudionice, osim ako se sudionice dogovore drukčije.

(c) Ostale sudionice koriste CIRR za posebnu valutu ako se odluče za financiranje u toj valuti.

(d) Sudionica može promijeniti svoj sustav referentne kamatne stope nakon što, šest mjeseci unaprijed, pošalje obavijest te se savjetuje sa sudionicama.

(e) Sudionica ili nesudionica mogu zahtijevati utvrđivanje CIRR-a za valutu nesudionice. Uz savjetovanje zainteresirane nesudionice, sudionica ili tajništvo mogu, u ime navedene nesudionice, iznijeti prijedlog za utvrđivanje CIRR-a u toj valuti prema postupcima pojedinačnog posebnog dogovora u skladu s člancima od 58. do 63.

21. VALJANOST CIRR-a

Kamatna stopa koja se primjenjuje na transakciju ne utvrđuje se na razdoblje duže od 120 dana. Marža od 20 baznih bodova dodaje se CIRR-u ako su uvjeti službene financijske potpore utvrđeni prije datuma ugovora.

22. PRIMJENA CIRR-a

(a) Kada se službena financijska potpora dodjeljuje za kredite s promjenjivom stopom, banke i ostale financijske institucije ne smiju nuditi mogućnost stope niže od CIRR-a (u vrijeme izvornog ugovora) ili kratkoročne tržišne stope tijekom cijelog trajanja kredita.

(b) U slučaju dobrovoljne prijevremene otplate kredita ili bilo kojeg njegovog dijela, korisnik kredita državnim institucijama koje dodjeljuju službenu financijsku potporu nadoknađuje sve troškove i gubitke nastale zbog takve prijevremene otplate, uključujući troškove državne institucije vezane uz nadomještanje dijela priljeva novčanih sredstava s fiksnom stopom koji je prekinula prijevremena otplata.

23. PREMIJA ZA KREDITNI RIZIK

Sudionice uz kamate zaračunavaju i premije kako bi pokrile rizik neotplaćivanja izvoznih kredita. Premijske stope koje zaračunavaju sudionice moraju se temeljiti na riziku, konvergirati se i ne smiju biti neadekvatne za pokriće dugoročnih operativnih troškova i gubitaka.

24. MINIMALNE PREMIJSKE STOPE ZA KREDITNI RIZIK

Sudionice zaračunavaju najmanje primjenjivu minimalnu premijsku stopu (MPR) za kreditni rizik.

(a) Primjenjiva minimalna premijska stopa određuje se na temelju sljedećih čimbenika: — primjenjivog razvrstavanja zemalja prema riziku, — vremena rizika (odnosno, horizonta rizika ili HOR-a), — kategorije rizika kupca koja je odabrana za dužnika, — postotka pokrića političkog i komercijalnog rizika i kvalitete službenog izvozno-kreditnog proizvoda, — sve primijenjene metode smanjivanja rizika zemlje, i — sva primijenjena pojačanja obveznopravnog odnosa u vezi s rizikom kupca.

(b) Minimalne premijske stope izražene su u postocima glavnice kredita kao da su premije u cijelosti zaračunane na datum prvog povlačenja sredstava kredita. Objašnjenje matematičke formule korištene za izračun minimalnih premijskih stopa navedeno je u Prilogu VI.

(c) Za transakcije koje uključuju dužnike iz zemalja razvrstanih u kategoriju 0 nema minimalnih premijskih stopa, a premijske stope koje sudionice zaračunavaju za takve transakcije određuju se od slučaja do slučaja. Kako bi osigurale da premijske stope koje se zaračunavaju za transakcije koje uključuju dužnike iz zemalja razvrstanih u kategoriju 0 ne snižavaju cijene na privatnom tržištu, sudionice se pridržavaju sljedećeg postupka: — Uzimajući u obzir dostupnost tržišnih informacija i karakteristike transakcije, sudionice određuju premijsku stopu koja će se primijeniti uspoređivanjem s referentnim vrijednostima minimalne premije utvrđenima u Prilogu XIII., birajući jednu ili više referentnih vrijednosti koje se smatra najprimjerenijima za konkretnu transakciju. — Neovisno o prethodnom stavku, ako je relevantnost tržišnih informacija ograničena zbog likvidnosti ili drugih razloga, ili ako se radi o maloj transakciji (kreditna vrijednost ispod 10 milijuna posebnih prava vučenja (SDR), sudionice zaračunavaju najmanje minimalnu premijsku stopu koja odgovara primjerenoj kategoriji rizika kupca u kategoriji rizika zemlje 1. — Na privremenoj osnovi ( 7 ), sudionice moraju dostaviti prethodnu obavijest u skladu s člankom 48. točkom (a) za svaku transakciju vrijednosti kredita veće od 10 milijuna posebnih prava vučenja (SDR) s dužnikom/garantom iz zemlje razvrstane u kategoriju 0.

(d) Zemlje „najvišeg rizika” u kategoriji 7., u načelu, podliježu premijskim stopama koje premašuju minimalne premijske stope utvrđene za tu kategoriju; te premijske stope utvrđuje sudionica koja dodjeljuje službenu potporu.

(e) Prilikom izračuna minimalne premijske stope za transakciju, primjenjivo razvrstavanje zemalja prema riziku zemlje jest razvrstavanje zemlje dužnika, a primjenjivo razvrstavanje rizika kupca jest razvrstavanje dužnika, osim ako: — treća strana, koja je kreditno sposobna u smislu veličine garantiranog duga, pruži osiguranje u obliku neopozive, bezuvjetne, plative na poziv, pravno valjane i utužive garancije za otplatu ukupnog duga za cijelo trajanje kredita. U slučaju garancije treće strane, sudionica može odabrati primjenu razvrstavanja zemalja prema riziku za zemlju u kojoj se nalazi garant i kategoriju rizika kupca u koju je razvrstan garant ( 8 ), ili — multilateralna ili regionalna institucija, kako je navedeno u članku 28., postupa kao korisnik kredita ili garant transakcije, u kojem slučaju primjenjivo razvrstavanje zemalja prema riziku i kategorija rizika kupca mogu biti oni te konkretne multilateralne ili regionalne institucije.

(f) Kriteriji i uvjeti koji se odnose na primjenu razvrstavanja zemalja prema riziku u skladu s primjerima opisanim u prvoj i drugoj alineji članka 24. točke (e) navedeni su u Prilogu VII.

(g) Konvencija HOR korištena kod izračuna minimalne premijske stope je jedna polovina razdoblja isplate uz cijelo razdoblje otplate i predviđa profil redovne otplate izvoznog kredita, odnosno otplatu u jednakim polugodišnjim obrocima glavnice uz obračunatu kamatu šest mjeseci nakon datuma početka roka otplate kredita. Za izvozne kredite s neuobičajenim profilima otplate, ekvivalentno razdoblje otplate (izraženo u jednakim, polugodišnjim obrocima) izračunava se pomoću sljedeće formule: ekvivalentno razdoblje otplate = (prosječno ponderirano trajanje razdoblja otplate – 0,25)/0,5.

(h) Sudionica koja odluči primijeniti minimalnu premijsku stopu koja odgovara slučaju u kojem je garant treća strana koja se nalazi u zemlji koja nije zemlja dužnika mora poslati prethodnu obavijest u skladu s člankom 47. točkom (a). Sudionica koja primjenjuje minimalnu premijsku stopu koja odgovara slučaju u kojem je garant multilateralna ili regionalna institucija mora poslati prethodnu obavijest u skladu s člankom 48. točkom (a).

25. RAZVRSTAVANJE ZEMALJA PREMA RIZIKU

Zemlje se razvrstavaju u skladu s vjerojatnosti otplaćivanja njihovih vanjskih dugova (odnosno, kreditnim rizikom zemlje).

(a) Pet elemenata kreditnog rizika zemlje su: — opći moratorij na otplate koji je proglasila vlada dužnika/garanta ili agencija zemlje preko koje se vrši otplata, — politički događaji i/ili gospodarske poteškoće do kojih dolazi izvan zemlje sudionice koja izdaje obavijest ili zakonodavne/administrativne mjere poduzete izvan zemlje sudionice koja izdaje obavijest, a koji sprečavaju ili odgađaju prijenos sredstava plaćenih vezano uz kredit, — pravne odredbe koje je usvojila zemlja dužnika/garanta, kojima se otplate izvršene u lokalnoj valuti proglašavaju valjanim otkupom duga, neovisno o tome što, kao posljedica fluktuacija tečaja, takve otplate, nakon što se pretvore u valutu kredita, više ne pokrivaju iznos duga na datum prijenosa sredstava, — bilo koja druga mjera ili odluka vlade strane zemlje koje sprečavaju otplatu po kreditu, i — slučajevi više sile do kojih dolazi izvan zemlje sudionice koja izdaje obavijest, odnosno rat (uključujući građanski rat), izvlaštenje, revolucija, pobuna, građanski nemiri, cikloni, poplave, potresi, erupcije, plimni valovi i nuklearne katastrofe.

(b) Zemlje su razvrstane u jednu od osam kategorija prema riziku zemlje (0–7). Minimalne premijske stope utvrđene su za kategorije od 1 do 7, no ne za kategoriju 0 jer se razina rizika zemalja u toj kategoriji smatra zanemarivom. Kreditni rizik koji se povezuje s transakcijama u zemljama kategorije 0 uglavnom se odnosi na rizik dužnika/garanta.

(c) Zemlje članice OECD-a s visokim dohotkom po stanovniku ( 9 ) i zemlje europodručja razvrstane su u kategoriju 0. — Za potrebe minimalnih premijskih stopa, bilo koja zemlja članica OECD-a ili europodručja razvrstana u kategoriju 0 na temelju njezinog statusa zemlje visokog dohotka ostaje u kategoriji 0 dok dvije uzastopne godine ne bude ispod praga BDP-a zemalja s visokim dohotkom po stanovniku, nakon čega se razvrstavanje zemlje revidira u skladu s člankom 25. točkama od (d) do (f). — Bilo koja zemlja članica OECD-a ili europodručja koja dvije uzastopne godine premašuje prag zemalja s visokim dohotkom razvrstava se, prema definiciji, u kategoriju 0. Takvo razvrstavanje stupa na snagu odmah nakon što tajništvo izda obavijest o statusu zemlje koji je utvrdila Svjetska banka. — Ostale zemlje za koje vrijedi slična razina rizika također se mogu razvrstati u kategoriju 0.

(d) Sve zemlje ( 10 ) koje nisu razvrstane u kategoriju 0 u skladu s točkom (c) gore razvrstane su prema metodologiji razvrstavanja zemalja prema riziku, koja se sastoji od: — Modela ocjene rizika zemlje („model”), koji daje kvantitativnu ocjenu kreditnog rizika zemlje koja se za svaku zemlju temelji na tri skupine pokazatelja rizika: iskustvu koje sudionice imaju s plaćanjima, financijskoj situaciji i gospodarskoj situaciji. Metodologija modela sastoji se od različitih koraka, uključujući ocjenu tri skupine pokazatelja rizika, te kombinaciju i fleksibilno ponderiranje skupina pokazatelja rizika. — Kvalitativne ocjene rezultata modela, za svaku zemlju posebno, da bi se integrirali politički rizik i/ili ostali čimbenici rizika koje model nije u potpunosti ili djelomično uzeo u obzir. Ako je potrebno, to bi moglo dovesti do prilagodbe kvantitativne ocjene modela kako bi se dobila konačna ocjena kreditnog rizika zemlje.

(e) Razvrstavanje zemalja prema riziku mora se stalno pratiti i revidirati najmanje jednom godišnje, a tajništvo mora odmah obavijestiti o promjenama do kojih dolazi zbog metodologije razvrstavanja zemalja prema riziku. Ako se zemlja ponovno razvrsta u nižu ili višu kategoriju rizika zemlje, sudionice, najkasnije pet radnih dana od obavijesti tajništva o ponovnom razvrstavanju, premijske stope koje se povezuju s novom kategorijom rizika zemlje zaračunavaju po minimalnim premijskim stopama ili iznad minimalnih premijskih stopa.

(f) Važeću razvrstanost zemalja prema riziku objavljuje tajništvo.

26. OCJENA RIZIKA DRŽAVE

(a) Za sve zemlje razvrstane pomoću metodologije razvrstavanja zemalja prema riziku u skladu s člankom 25. točkom (d), rizik države ocjenjuje se radi utvrđivanja, na iznimnoj osnovi, onih država: — koje nisu dužnik s najmanjim rizikom u zemlji, i — čiji je kreditni rizik značajno viši od rizika zemlje.

(b) Utvrđivanje država koje ispunjavaju kriterije iz članka 26. točke (a) gore provodi se u skladu s metodologijom za ocjenu rizika države koju su izradile i dogovorile sudionice.

(c) Popis država za koje je utvrđeno da ispunjavaju kriterije iz članka 26. točke (a) gore prati se kontinuirano i preispituje barem jednom godišnje, a o promjenama koje proizlaze iz metodologije za ocjenu rizika države odmah se obavješćuje tajništvo.

(d) Tajništvo objavljuje popis država utvrđenih u skladu s člankom 26. točkom (b) gore.

27. RAZVRSTAVANJE KUPACA PREMA RIZIKU

Dužnici i, prema potrebi, garanti u zemljama razvrstanima u kategorije rizika zemlje od 1 do 7 razvrstavaju se u jednu od kategorija rizika kupca koje su uspostavljene u odnosu na zemlju dužnika/garanta ( 11 ). Matrica kategorija rizika kupca u koje se razvrstavaju dužnici i garanti navedena je u Prilogu VI. Kvalitativni opisi kategorija rizika kupca navedeni su u Prilogu XII.

(a) Razvrstavanje kupaca prema riziku temelji se na kreditnom rejtingu dužnika/garanta kako ga sudionica utvrđuje s obzirom na nepodređeni neosigurani dug.

(b) Neovisno o navedenom u članku 27. točki (a) gore, transakcije podržane u skladu s uvjetima iz Priloga X. Sporazumu (projektno financiranje) i transakcije s vrijednosti kredita od pet milijuna posebnih prava vučenja ili manje mogu se razvrstati na transakcijskoj osnovi, odnosno, nakon primjene pojačanja obveznopravnog odnosa u vezi s rizikom kupca, međutim, za takve transakcije, bez obzira na način na koji su razvrstane, ne vrijedi diskont za primjenu pojačanja obveznopravnog odnosa u vezi s rizikom kupca.

(c) Državni dužnici i garanti razvrstavaju se u kategoriju rizika kupca SOV/CC0.

(d) Iznimno, nedržavni dužnici i garanti mogu se razvrstati u kategoriju rizika kupca ( 12 )„bolji od državnog” (SOV+) ako: — dužnik/garant ima rejting servisiranja duga u stranoj valuti koji mu je dodijelila akreditirana agencija za ocjenu kreditnog rejtinga ( 13 ) bolji od rejtinga servisiranja duga u stranoj valuti (koji je dodijelila ista agencija za ocjenu kreditnog rejtinga) njegove države, ili — se dužnik/garant nalazi u zemlji u kojoj je utvrđeno da je rizik države značajno veći od rizika zemlje.

(e) Sudionice šalju prethodnu obavijest u skladu s člankom 48. točkom (a) za transakcije: — s nedržavnim dužnikom/garantom kada je zaračunata premija niža od one utvrđene kategorijom rizika kupaca CC1, odnosno CC0 ili SOV+, — s nedržavnim dužnikom/garantom kod vrijednosti kredita veće od 5 milijuna posebnih prava vučenja, kada sudionica ocjenjuje rejting rizika kupca za nedržavnog dužnika/garanta koji je dodijelila akreditirana agencija za ocjenu kreditnog rejtinga, a rejting rizika kupca ocijenjen je bolje od rejtinga koji je dodijelila akreditirana agencija za ocjenu kreditnog rejtinga ( 14 ).

(f) U slučaju tržišnog natjecanja za određenu transakciju, kada sudionice u tržišnom natjecanju razvrstavaju dužnika/garanta u različite kategorije rizika kupca, one nastoje odrediti zajedničko razvrstavanje kupaca prema riziku. Ako se ne uspije postići dogovor o zajedničkom razvrstavanju, sudionica/sudionice koje su razvrstale dužnika/garanta u višu kategoriju rizika kupca mogu primijeniti nižu kategoriju razvrstavanja kupaca prema riziku.

28. RAZVRSTAVANJE MULTILATERALNIH I REGIONALNIH INSTITUCIJA

Multilateralne i regionalne institucije razvrstavaju se u jednu od osam kategorija rizika zemlje (0–7) ( 15 ) i revidiraju prema potrebi; takva primjenjiva razvrstavanja objavljuje tajništvo.

29. POSTOTAK I KVALITETA POKRIĆA SLUŽBENOG IZVOZNOG KREDITA

Minimalne premijske stope razlikuju se da bi se u obzir uzele različite kvalitete izvozno-kreditnih proizvoda i postotak pokrića koje osiguravaju sudionice kako je navedeno u Prilogu VI. Razlikovanje se temelji na perspektivi izvoznika (odnosno, za neutralizaciju posljedica koje razlike u kvaliteti proizvoda osiguranih izvozniku/financijskoj instituciji imaju na konkurentnost).

(a) Kvaliteta izvozno-kreditnog proizvoda ovisi o tome je li proizvod osiguranje, garancija ili izravni kredit/financiranje, a za proizvode osiguranja o tome je li pokriće kamata tijekom razdoblja čekanja na odštetu (odnosno, razdoblja između datuma dospijeća plaćanja od strane dužnika i datuma na koji je osiguratelj dužan nadoknaditi troškove izvozniku/financijskoj instituciji) pruženo bez dodatne naknade.

(b) Svi postojeći izvozno-kreditni proizvodi koje nude sudionice razvrstavaju se u jednu od tri skupine proizvoda: — proizvod ispod standarda, odnosno osiguranje bez pokrića kamata tijekom razdoblja čekanja na odštetu i osiguranje s pokrićem kamata tijekom razdoblja čekanja na odštetu uz odgovarajuću dodatnu naknadu na premije, — standardni proizvod, odnosno osiguranje s pokrićem kamata tijekom razdoblja čekanja na odštetu bez odgovarajuće dodatne naknade na premije i izravnog kredita/financiranja, i — proizvod iznad standarda, odnosno garancije.

30. METODE SMANJIVANJA RIZIKA ZEMLJE

(a) Sudionice mogu primijeniti sljedeće metode smanjivanja rizika zemlje, a njihova konkretna primjena navedena je u Prilogu VIII.: — struktura budućeg priljeva iz inozemstva kombinirana sa escrow (povjereničkim ili uvjetnim) računom u inozemstvu, — financiranje u lokalnoj valuti.

(b) Sudionica koja primjenjuje minimalnu premijsku stopu koja odražava primjenu metode smanjivanja rizika zemlje daje prethodnu obavijest u skladu s člankom 47. točkom (a).

31. POJAČANJA OBVEZNOPRAVNOG ODNOSA U VEZI S RIZIKOM KUPCA

(a) Sudionice mogu primijeniti sljedeća pojačanja obveznopravnog odnosa u vezi s rizikom kupca (engl. buyer risk credit enhancements, BRCE) koja omogućavaju primjenu faktora pojačanja obveznopravnog odnosa (engl. credit enhancement factor, CEF) većeg od 0: — ustupanje primitaka iz ugovora ili potraživanja, — osiguranje na temelju imovine, — osiguranje dugotrajnom materijalnom imovinom, — escrow (povjerenički ili uvjetni) račun.

(b) Definicije pojačanja obveznopravnog odnosa u vezi s rizikom kupca i maksimalnih vrijednosti faktora tog pojačanja navedene su u Prilogu VIII.

(c) Pojačanja obveznopravnog odnosa u vezi s rizikom kupca mogu se koristiti sama ili u kombinaciji sa sljedećim ograničenjima: — maksimalni faktor pojačanja koji se može postići primjenom pojačanja obveznopravnog odnosa u vezi s rizikom kupca jest 0,35, — „osiguranje na temelju imovine” i „osiguranje dugotrajnom materijalnom imovinom” ne mogu se istodobno koristiti u jednoj transakciji, — ako je poboljšanje primjenjivog razvrstavanja zemalja prema riziku postignuto pomoću strukture budućih priljeva iz inozemstva kombinirane sa escrow (povjereničkim ili uvjetnim) računom u inozemstvu, ne mogu se primijeniti pojačanja obveznopravnog odnosa u vezi s rizikom kupca.

(d) Sudionice šalju prethodnu obavijest u skladu s člankom 48. točkom (a) za transakcije s nedržavnim dužnikom/garantom s kreditom većim od 5 milijuna posebnih prava vučenja u slučaju kada pojačanja obveznopravnog odnosa u vezi s rizikom kupca imaju za posljedicu primjenu faktora pojačanja većeg od 0.

32. PREISPITIVANJE VALJANOSTI MINIMALNIH PREMIJSKIH STOPA ZA KREDITNI RIZIK

(a) Radi ocjene dostatnosti minimalnih premijskih stopa i da bi se, ako je potrebno, omogućile prilagodbe, naviše ili naniže, za redovito praćenje i prilagodbu minimalnih premijskih stopa koriste se instrumenti za dobivanje povratnih informacija o premijama (Premium Feedback Tools – PFT-i).

(b) Instrumentima za dobivanje povratnih informacija o premijama adekvatnost minimalnih premijskih stopa ocjenjuje se s obzirom na stvarna iskustva institucija koje daju službene izvozne kredite kao i u smislu privatnih tržišnih informacija o cijenama kreditnog rizika.

(c) Sveobuhvatno preispitivanje svih aspekata pravila o premijama iz Sporazuma treba provesti najkasnije do 31. prosinca 2015.

POGLAVLJE III.

ODREDBE ZA VEZANU POMOĆ

33. OPĆA NAČELA

(a) Sudionice su se dogovorile da za izvozne kredite i vezanu pomoć imaju komplementarne politike. Politike izvoznih kredita moraju se temeljiti na slobodnom natjecanju i slobodnom oblikovanju tržišnih sila. Politike vezane pomoći moraju osigurati potrebne vanjske izvore zemljama, sektorima ili projektima koji imaju ograničen ili nikakav pristup tržišnom financiranju. Politike vezane pomoći moraju osigurati najbolju vrijednost za novac, smanjiti narušavanje tržišta i doprinijeti razvojno učinkovitom korištenju tih izvora.

(b) Odredbe Sporazuma o vezanoj pomoći ne primjenjuju se na programe pomoći multilateralnih ili regionalnih institucija.

(c) Navedena načela ne dovode u pitanje stajališta Odbora za razvojnu pomoć (DAC) o kvaliteti vezane i nevezane pomoći.

(d) Sudionica može zahtijevati dodatne podatke bitne za status vezanja bilo kojeg oblika pomoći. Ako nije sigurno pripada li određena financijska praksa u područje primjene definicije vezane pomoći navedene u Prilogu XI., zemlja donatorica dostavlja dokaz da je pomoć zapravo „nevezana” u skladu s definicijom u Prilogu XI.

34. OBLICI VEZANE POMOĆI

Vezana pomoć može biti u obliku:

(a) kredita Službene razvojne pomoći (ODA) kako je definirano u temeljnim načelima DAC-a za povezano financiranje i vezanu i djelomično nevezanu službenu razvojnu pomoć (1987.) (DAC Guiding Principles for Associated Financing and Tied and Partially Untied Official Development Assistance (1987));

(b) bespovratnih sredstava ODA kako je definirano u temeljnim načelima DAC-a za povezano financiranje i vezanu i djelomično nevezanu službenu razvojnu pomoć (1987.) (DAC Guiding Principles for Associated Financing and Tied and Partially Untied Official Development Assistance (1987)); i

(c) ostalih službenih sredstava (OOF), što uključuje bespovratna sredstva i kredite, ali isključuje službeno podupirane izvozne kredite koji su u skladu sa Sporazumom; ili

(d) bilo koju kombinaciju, npr. druge miješane oblike, de iure ili de facto, unutar kontrole donatorice, davatelja ili korisnika kredita, koja uključuje dva ili više prethodno navedenih oblika, i/ili sljedeće financijske komponente: 1. izvozni kredit sa službenom potporom putem izravnog kredita/financiranja, refinanciranja, potpore kamatnoj stopi, garancije ili osiguranja na koje se Sporazum primjenjuje; i 2. ostala sredstva po tržišnim uvjetima ili gotovo tržišnim uvjetima, ili predujam koji daje kupac.

35. POVEZANO FINANCIRANJE

(a) Povezano financiranje može biti u različitim oblicima uključujući miješane kredite, miješano financiranje, zajedničko financiranje, usporedno financiranje ili jednokratne cjelovite transakcije. Glavna su svojstva svih oblika: — povlaštena komponenta koja je de iure i de facto povezana s nepovlaštenom komponentom, — jedan dio ili cijeli financijski paket koji zapravo predstavlja vezanu pomoć, i — povlaštena sredstva dostupna su samo ako primatelj prihvati povezanu nepovlaštenu komponentu.

(b) „Činjenična” (de facto) međusobna povezanost ili veza određena je čimbenicima kao što su: — postojanje neformalnih dogovora između primatelja i tijela donatorice, — namjera donatorice da olakša prihvatljivost financijskog paketa putem korištenja ODA-a, — učinkovito vezanje cijelog financijskog paketa na nabavu zemlje donatorice, — vezanje statusa ODA i načina raspisivanja natječaja ili ugovaranja svake financijske transakcije, ili — bilo koja druga praksa koju utvrde DAC ili sudionice, a u kojoj postoji de facto veza između dvije ili više financijskih komponenti.

(c) Sljedeće prakse ne sprečavaju utvrđivanje „činjenične” (de facto) međusobne povezanosti ili veze: — podjela ugovora putem odvojenog obavješćivanja o komponentama jednog ugovora, — podjela ugovora koji se financiraju u nekoliko faza, — neobavješćivanje o međuovisnim dijelovima ugovora, i/ili — neobavješćivanje zato što je dio financijskog paketa nevezan.

36. PRIHVATLJIVOST ZEMLJE ZA VEZANU POMOĆ

(a) Zemljama čiji je BDP po stanovniku prema podacima Svjetske banke viši od gornje granice za zemlje s nižim srednjim dohotkom ne odobrava se vezana pomoć. Svjetska banka na godišnjoj osnovi ponovno izračunava prag za ovu kategoriju ( 16 ). Zemlja će se ponovno razvrstavati tek nakon što je njezina kategorija prema Svjetskoj banci nepromijenjena dvije godine zaredom.

(b) Prilikom razvrstavanja zemalja primjenjuju se sljedeći operativni kriteriji i postupci: 1. Razvrstavanje za potrebe Sporazuma određeno je BDP-om po stanovniku kako ga izračunava Svjetska banka za potrebe razvrstavanja zemalja koje se zadužuju; ovo razvrstavanje objavljuje tajništvo. 2. U slučajevima u kojima Svjetska banka nema dovoljno informacija za objavljivanje podataka o BDP-u po stanovniku, od Svjetske banke traži se da procijeni ima li zemlja u pitanju BDP po stanovniku koji je ispod ili iznad trenutačnog praga. Zemlja se razvrstava u skladu s procjenom osim ako sudionice odluče postupiti drukčije. 3. Ako se prihvatljivost zemlje za odobravanje vezane pomoći promijeni u skladu s člankom 36. točkom (a), ponovno razvrstavanje stupa na snagu dva tjedna nakon što tajništvo svim sudionicama dostavi zaključke donesene na temelju gore navedenih podataka Svjetske banke. Prije datuma stupanja na snagu ponovnog razvrstavanja ne smije se objaviti nikakvo financiranje vezane pomoći za novu prihvatljivu zemlju; nakon tog datuma ne smije se objaviti nikakvo financiranje vezane pomoći za zemlju koja je napredovala, osim obavijesti o pojedinačnim transakcijama obuhvaćenim u okviru prethodno potvrđene kreditne linije prije isteka kreditne linije (što će biti najkasnije jednu godinu od datuma stupanja na snagu). 4. Ako Svjetska banka revidira brojke, takvo se preispitivanje ne uzima u obzir u odnosu na Sporazum. Unatoč tome, razvrstavanje zemlje može se promijeniti putem pojedinačnog posebnog dogovora, u skladu s odgovarajućim postupcima u člancima od 58. do 63. pri čemu sudionice povoljno razmatraju promjenu potrebnu zbog pogrešaka i propusta vezanih uz brojke koji su naknadno uočeni tijekom iste kalendarske godine kada ih je tajništvo prvotno iznijelo.

37. PRIHVATLJIVOST PROJEKTA

(a) Vezana pomoć ne daje se za javne ili privatne projekte koji bi trebali biti komercijalno održivi ako se financiraju po tržišnim uvjetima ili uvjetima Sporazuma.

(b) Ključni testovi takve prihvatljivosti za pomoć su sljedeći: — je li projekt financijski neizvediv, odnosno može li projekt po odgovarajućim cijenama utvrđenima po tržišnim načelima ne ostvariti novčani tok dovoljan za pokriće operativnih troškova projekta i servisiranje korištenog kapitala, odnosno prvi ključni test, ili — je li opravdano zaključiti, na temelju komunikacije s ostalim sudionicama, da je financiranje projekta po tržišnim uvjetima ili uvjetima Sporazuma malo vjerojatno, odnosno drugi ključni test. U slučaju projekata većih od 50 milijuna posebnih prava vučenja (SDR), kod razmatranja primjerenosti takve pomoći posebna se važnost daje očekivanoj dostupnosti financiranja po tržišnim uvjetima ili uvjetima Sporazuma.

(c) Ključni testovi u točki (b) gore namijenjeni su vrednovanju projekta da bi se utvrdilo treba li ga financirati takvom vrstom pomoći ili izvoznim kreditima po tržišnim uvjetima ili uvjetima Sporazuma. Očekuje se da će se postupkom savjetovanja iz članaka od 54. do 56. steći iskustvo na temelju kojeg će se, i za agencije za kreditiranje izvoza i za agencije za pomoć, preciznije utvrditi ex ante smjernice o razlici između te dvije kategorije projekata.

38. MINIMALNA RAZINA POVLASTICA

Sudionice ne dodjeljuju vezanu pomoć koja ima razinu povlastica manju od 35 %, ili 50 % ako je zemlja korisnik najmanje razvijena zemlja (engl. Least Developed Country - LDC), osim u dolje navedenim slučajevima, koji su izuzeti i od postupaka obavješćivanja navedenih u članku 50. točki (a):

(a) tehnička pomoć: vezana pomoć pri kojoj se komponenta službene razvojne pomoći sastoji isključivo od tehničke suradnje koja iznosi manje od 3 % ukupne vrijednosti transakcije ili jedan milijun posebnih prava vučenja (SDR), ovisno o tome što je niže; i

(b) mali projekti: kapitalni projekti od manje od jednog milijuna posebnih prava vučenja (SDR) koji se u potpunosti financiraju u obliku bespovratne razvojne pomoći.

39. IZUZEĆA OD PRIHVATLJIVOSTI ZEMLJE ILI PROJEKTA ZA VEZANU POMOĆ

(a) Odredbe članaka 36. i 37. ne primjenjuju se na vezanu pomoć ako razina povlastica iznosi 80 % ili više, osim na vezanu pomoć koja čini dio povezanog financijskog paketa opisanog u članku 35.

(b) Odredbe članka 37. ne primjenjuju se na vezanu pomoć čija je vrijednost manja od dva milijuna posebnih prava vučenja (SDR), osim na vezanu pomoć koja čini dio povezanog financijskog paketa opisanog u članku 35.

(c) Vezana pomoć za najmanje razvijene zemlje (LCD) prema definiciji Ujedinjenih naroda ne podliježe odredbama članaka 36. i 37.

(d) Sudionice su spremne razmotriti mogućnost ubrzavanja postupaka vezane pomoći u skladu sa specifičnim okolnostima: — nuklearna ili velika industrijska nezgoda koja uzrokuje ozbiljno prekogranično onečišćenje, u kojem slučaju sve zahvaćene sudionice mogu pružiti vezanu pomoć da bi se uklonili ili smanjili učinci onečišćenja, ili — postojanje znatnog rizika od takve nezgode, u kojem slučaju sve potencijalno zahvaćene sudionice mogu pružiti vezanu pomoć da bi spriječile njezino pojavljivanje.

(e) Neovisno o člancima 36. i 37., sudionica može iznimno dodijeliti potporu na jedan od sljedećih načina: — postupkom pojedinačnog posebnog dogovora kako je definiran u Prilogu XI. i opisan u člancima od 58. do 63., ili — putem opravdane pomoći, u slučaju potpore značajnog dijela sudionica, kako je opisano u člancima 51. i 52., ili — putem dopisa upućenog glavnom tajniku OECD-a, u skladu s postupcima u članku 53., za koji način sudionice očekuju da će se koristiti u rijetkim i iznimnim slučajevima.

40. IZRAČUN RAZINE POVLASTICA VEZANE POMOĆI

Razina povlastica vezane pomoći izračunava se pomoću metode jednake metodi izračuna elementa bespovratnih sredstava koju koristi DAC, osim sljedećeg:

(a) Diskontna stopa korištena za izračun razine povlastica kredita u danoj valuti, odnosno diferencirana diskontna stopa (DDR) predmet je godišnje promjene 15. siječnja i izračunava se kako slijedi: — Prosjek CIRR-a + marža, — Marža (M) ovisi o roku otplate (R) kako slijedi: —



R M manje od 15 godina 0,75 od 15 godina do, no ne uključujući, 20 godina 1,00 od 20 godina do, no ne uključujući, 30 godina 1,15 od 30 godina i više 1,25 — Za sve valute prosjek CIRR-a izračunan je na temelju prosjeka mjesečnog CIRR-a valjanog tijekom šest mjeseci između 15. kolovoza prethodne godine i 14. veljače tekuće godine. Izračunana stopa, uključujući maržu, zaokružuje se na najbližih deset baznih bodova. Ako za valutu postoji više od jednog CIRR-a, za ovaj se izračun koristi CIRR s najdužim dospijećem kako je navedeno u članku 20. točki (a).

(b) Referentni datum za izračun razine povlastica je datum početka roka otplate kredita kako je navedeno u Prilogu XI.

(c) Za potrebe izračuna ukupne razine povlastica povezanog financijskog paketa, smatra se da su razine povlastica sljedećih kredita, sredstava i plaćanja jednake nuli: — izvoznih kredita koji su u skladu sa Sporazumom, — ostalih sredstava po tržišnim stopama ili gotovo tržišnim stopama, — ostalih službenih sredstava čija je razina povlastica manja od minimuma dozvoljenog u skladu s člankom 38., osim u slučaju prilagođavanja, i — predujma od strane kupca. Plaćanja na datum početka roka otplate kredita ili prije tog datuma koja se ne smatraju predujmom uključuju se u izračun razine povlastica.

(d) Diskontna stopa pri prilagođavanju: kod pomoći za prilagođavanje, identično prilagođavanje do razine identičnosti znači prilagođavanje identičnoj razini povlastica koja je ponovno izračunana s diskontnom stopom na snazi u vrijeme prilagođavanja.

(e) Lokalni troškovi i nabava iz treće zemlje uključuju se u izračun razine povlastica samo ako ih financira zemlja donatorica.

(f) Ukupna razina povlastica paketa određuje se množenjem nominalne vrijednosti svake komponente paketa s odgovarajućom razinom povlastica svake komponente, zbrajanjem rezultata i dijeljenjem tog ukupnog broja s ukupnom nominalnom vrijednosti komponenata.

(g) Diskontna stopa za odobreni kredit u okviru pomoći je stopa na snazi u vrijeme izdavanja obavijesti. Međutim, u slučajevima trenutačnog izdavanja obavijesti, diskonta je stopa ona na snazi u trenutku određivanja uvjeta kredita u okviru pomoći. Promjena diskontne stope za vrijeme trajanja kredita ne mijenja njegovu razinu povlastica.

(h) Ako se promjena valute izvrši prije sklapanja ugovora, obavijest se revidira. Diskontna stopa korištena za izračun razine povlastica bit će ona primjenjiva na datum revizije. Revizija nije potrebna ako su u izvornoj obavijesti navedeni alternativna valuta i svi podaci potrebni za izračun razine povlastica.

(i) Neovisno o točki (g), diskontna stopa korištena za izračun razine povlastica pojedinačnih transakcija pokrenutih u okviru kreditne linije pomoći jest stopa prvotno proglašena za kreditnu liniju.

41. RAZDOBLJE VALJANOSTI VEZANE POMOĆI

(a) Sudionice ne smiju određivati uvjete vezane pomoći, bilo da se to odnosi na financiranje pojedinačnih transakcija ili na protokol o pomoći, kreditnu liniju pomoći ili sličan sporazum, više od dvije godine. U slučaju protokola o pomoći, kreditne linije pomoći ili sličnog sporazuma, rok valjanosti počinje na datum njihovog potpisivanja, o čemu valja obavijestiti u skladu s člankom 50.; o produženju kreditne linije šalje se obavijest kao da se radi o novoj transakciji uz napomenu da se radi o produženju i da se obnavlja pod uvjetima dozvoljenima u vrijeme slanja obavijesti o produženju. U slučaju pojedinačnih transakcija, uključujući one o kojima je poslana obavijest u okviru protokola o pomoći, kreditne linije pomoći ili sličnog sporazuma, rok valjanosti počinje na datum obavješćivanja o obvezi u skladu s člankom 49. ili 50., prema potrebi.

(b) Kada zemlja prvi put postane neprihvatljiva za primanje 17-godišnjih kredita Svjetske banke, rok valjanosti postojećeg i novih protokola o vezanoj pomoći i kreditnih linija o kojima je poslana obavijest ograničava se na jednu godinu od datuma mogućeg ponovnog razvrstavanja u skladu s postupcima u članku 36. točki (b).

(c) Produženje takvih protokola i kreditnih linija moguće je jedino pod uvjetima koji su u skladu s odredbama članaka 36. i 37. Sporazuma nakon: — ponovnog razvrstavanja zemalja, i — promjene odredaba Sporazuma. U tim se okolnostima mogu zadržati postojeći uvjeti bez obzira na promjenu diskontne stope navedene u članku 40.

42. PRILAGOĐAVANJE

Uzimajući u obzir međunarodne obveze sudionice i u skladu s namjenom Sporazuma, sudionica se može, u skladu s postupcima određenima člankom 45., prilagoditi financijskim uvjetima sudionice ili nesudionice.

POGLAVLJE IV.

POSTUPCI

ODJELJAK 1.

Uobičajeni postupci za izvozne kredite i pomoć povezanu s trgovinom

43. OBAVIJESTI

Obavijesti utvrđene postupcima u Sporazumu sastavljaju se u skladu s podacima navedenim u Prilogu V. i uključuju te podatke, a kopije se šalju tajništvu.

44. PODACI O SLUŽBENOJ POTPORI

(a) Čim se sudionica obveže na službenu potporu o kojoj je poslala obavijest u skladu s postupcima u člancima od 47. do 50., o tome obavješćuje sve ostale sudionice dodajući referentni broj obavijesti na odgovarajući obrazac 1C sustava za izvješćivanje vjerovnika (CRS).

(b) Pri razmjeni podataka u skladu s člancima od 55. do 57. sudionica obavješćuje ostale sudionice o uvjetima kredita u skladu s kojima namjerava dodijeliti potporu za određenu transakciju i može zahtijevati slične podatke od ostalih sudionica.

45. POSTUPCI PRILAGOĐAVANJA

(a) Prije prilagođavanja financijskih uvjeta koje navodno nudi sudionica ili nesudionica u skladu s člancima 18. i 42., sudionica ulaže sve razumne napore, uključujući, prema potrebi, korištenje osobnog savjetovanja opisanog u članku 57., da bi provjerila da su to uvjeti uz službenu potporu, te postupa u skladu sa sljedećim: 1. Sudionica obavješćuje sve ostale sudionice o uvjetima za koje namjerava dodijeliti potporu, u skladu s postupcima obavješćivanja koji su isti kao postupci koji se zahtijevaju za prilagođene uvjete. U slučaju prilagođavanja nesudionice, sudionica koja namjerava izvršiti prilagođavanje pridržava se jednakih postupaka obavješćivanja koji bi bili potrebni da je prilagođavanje uvjeta ponudila sudionica. 2. Bez obzira na točku 1. gore, ako primjenjivi postupak obavješćivanja zahtijeva da se sudionica koja namjerava izvršiti prilagođavanje suzdrži od svoje obveze nakon datuma zaključivanja natječaja, tada sudionica koja namjerava izvršiti prilagođavanje šalje obavijest o svojoj namjeri što je prije moguće. 3. Ako sudionica koja pokreće postupak ublaži ili povuče svoju namjeru podupiranja uvjeta o kojima je poslala obavijest, o tome odmah obavješćuje sve ostale sudionice.

(b) Sudionica koja namjerava ponuditi financijske uvjete jednake onima o kojima je poslana obavijest u skladu s člancima 47. i 48. može to učiniti nakon isteka razdoblja čekanja navedenog u obavijesti. Navedena sudionica šalje obavijest o svojoj namjeri što je prije moguće.

46. POSEBNO SAVJETOVANJE

(a) Sudionica koja opravdano može vjerovati da su financijski uvjeti koje nudi druga sudionica („sudionica koja pokreće postupak”) velikodušniji od onih navedenih u Sporazumu šalje obavijest tajništvu; tajništvo odmah objavljuje takve podatke.

(b) Sudionica koja pokreće postupak, nakon što tajništvo iznese podatke, obrazlaže financijske uvjete svoje ponude u roku od dva radna dana.

(c) Nakon obrazloženja sudionice koja pokreće postupak, bilo koja sudionica može zahtijevati da tajništvo organizira poseban sastanak radi savjetovanja sudionica u roku od pet radnih dana da bi se raspravilo o tom pitanju.

(d) Financijski uvjeti koji uživaju pogodnosti službene potpore ne stupaju na snagu prije ishoda posebnog sastanka sudionica radi savjetovanja.

ODJELJAK 2.

Postupci za izvozne kredite

47. PRETHODNA OBAVIJEST UZ RASPRAVU

(a) Sudionica obavješćuje sve ostale sudionice najmanje deset kalendarskih dana prije preuzimanja bilo kakve obveze u skladu s Prilogom V. Sporazumu, ako: — su primjenjivo razvrstavanje zemalja prema riziku i kategorija rizika kupca koji su upotrijebljeni za izračun minimalne premijske stope oni garanta koji je treća strana koja se nalazi izvan zemlje dužnika (tj. određeno je prema prvoj alineji članka 24. točke (e)), ili — je primjenjiva minimalna premijska stopa smanjena primjenom metode smanjivanja rizika zemlje iz članka 30.

(b) Ako u tom razdoblju bilo koja druga sudionica zatraži raspravu, sudionica koja pokreće postupak čeka dodatnih deset kalendarskih dana.

(c) Sudionica obavješćuje sve ostale sudionice o svojoj konačnoj odluci nakon rasprave kako bi se olakšalo preispitivanje iskustva u skladu s člankom 69. Sudionice vode evidenciju o svojim iskustvima u vezi s premijskim stopama o kojima je poslana obavijest u skladu s gore navedenom točkom (a).

48. PRETHODNA OBAVIJEST

(a) Sudionica u skladu s Prilogom V. Sporazumu obavješćuje sve ostale sudionice najmanje deset kalendarskih dana prije preuzimanja bilo kakve obveze ako planira: 1. za zemlju iz kategorije I., poduprijeti rok otplate dulji od pet godina; 2. osigurati potporu u skladu s člankom 10. točkom (d) podtočkom 3.; 3. osigurati potporu u skladu s člankom 13. točkom (a); 4. osigurati potporu u skladu s člankom 14. točkom (d); 5. osigurati potporu za transakciju kreditne vrijednosti veće od 10 milijuna posebnih prava vučenja (SDR) s dužnikom/garantom u zemlji kategorije 0 ( 17 ); 6. primijeniti premijsku stopu u skladu s drugom alinejom članka 24. točke (e), pri čemu su primjenjivo razvrstavanje zemalja prema riziku i kategorija rizika kupca upotrijebljeni za izračun minimalne premijske stope određeni uključivanjem razvrstane multilateralne ili regionalne institucije u ulozi dužnika ili garanta; 7. primijeniti premijsku stopu u skladu s člankom 27. točkom (e), pri čemu je odabrana kategorija rizika kupca upotrijebljena za izračun minimalne premijske stope za transakciju: — s nedržavnim dužnikom/garantom, niža od CC1 (odnosno CC0 ili SOV+), — s nedržavnim dužnikom/garantom koji ima kredit veći od 5 milijuna posebnih prava vučenja (SDR), bolja od rejtinga koji je dodijelila akreditirana agencija za ocjenu kreditnog rejtinga; 8. primijeniti premijsku stopu u skladu s člankom 31. točkom (a), pri čemu pojačanja obveznopravnog odnosa u vezi s rizikom kupca imaju za posljedicu primjenu faktora pojačanja (CEF) većeg od 0.

(b) Ako sudionica koja pokreće postupak ublaži ili povuče svoju namjeru da takvoj transakciji dodijeli potporu, o tome odmah obavješćuje sve ostale sudionice.

ODJELJAK 3.

Postupci za pomoć povezanu s trgovinom

49. PRETHODNA OBAVIJEST

(a) Sudionica šalje prethodnu obavijest ako namjerava osigurati službenu potporu za: — nevezanu pomoć povezanu s trgovinom u vrijednosti od dva milijuna posebnih prava vučenja (SDR) ili više i razinom povlastica od manje od 80 %, — nevezanu pomoć povezanu s trgovinom u vrijednosti od manje od dva milijuna posebnih prava vučenja (SDR) i elementom bespovratnih sredstava (prema definiciji DAC-a) od manje od 50 %, — vezanu pomoć povezanu s trgovinom u vrijednosti od dva milijuna posebnih prava vučenja (SDR) ili više i razinom povlastica od manje od 80 %, ili — vezanu pomoć povezanu s trgovinom u vrijednosti od manje od dva milijuna posebnih prava vučenja (SDR) i razinom povlastica od manje od 50 %, osim u slučajevima navedenima u članku 38. točkama (a) i (b), — vezanu pomoć u skladu s člankom 39. točkom (d).

(b) Prethodna obavijest šalje se najkasnije 30 radnih dana prije dana zaključivanja prikupljanja ponuda ili dana preuzimanja obveze, ovisno o tome što je ranije.

(c) Ako sudionica koja pokreće postupak ublaži ili povuče svoju namjeru podupiranja uvjeta o kojima je poslala obavijest, o tome odmah obavješćuje sve ostale sudionice.

(d) Odredba ovog članka primjenjuje se na vezanu pomoć koja čini dio povezanog financijskog paketa, kako je navedeno u članku 35.

50. TRENUTAČNA OBAVIJEST

(a) Sudionica obavješćuje sve ostale sudionice odmah, odnosno u roku od dva radna dana od preuzimanja obveze, ako službenu potporu za vezanu pomoć dodjeljuje u sljedećim vrijednostima: — dva milijuna posebnih prava vučenja (SDR) ili više i razine povlastica od 80 % ili više, ili — manje od dva milijuna posebnih prava vučenja (SDR) i razine povlastica od 50 % ili više, osim u slučajevima navedenima u članku 38. točkama (a) i (b).

(b) Sudionica također odmah obavješćuje sve ostale sudionice o potpisivanju protokola o pomoći, sporazuma o kreditnoj liniji ili sličnog sporazuma.

(c) Prethodna obavijest nije potrebna ako sudionica namjerava prilagoditi financijske uvjete za koje je potrebna trenutačna obavijest.

ODJELJAK 4.

Postupci savjetovanja za vezanu pomoć

51. SVRHA SAVJETOVANJA

(a) Sudionica koja traži pojašnjenja o mogućim trgovinskim motivima za vezanu pomoć može zahtijevati potpunu ocjenu kvalitete pomoći (navedenu u Prilogu IX.).

(b) Osim toga sudionica može zatražiti i savjetovanje s ostalim sudionicama, u skladu s člankom 52. To uključuje osobno savjetovanje kako je navedeno u članku 57. da bi se raspravilo o sljedećem: — najprije, ispunjava li ponuda za pomoć zahtjeve članaka 36. i 37., i — ako je potrebno, je li ponuda za pomoć opravdana čak i ako zahtjevi članaka 36. i 37. nisu ispunjeni.

52. OPSEG I VREMENSKI RASPORED SAVJETOVANJA

(a) Za vrijeme savjetovanja, sudionica može, između ostalog, zahtijevati sljedeće podatke: — ocjenu detaljne studije izvedivosti/procjene projekta, — postoji li konkurentna ponuda s nepovlaštenim financiranjem ili financiranjem u obliku pomoći, — očekivanje da će se projektom ostvariti ili uštedjeti devize, — postoji li suradnja s multilateralnim organizacijama poput Svjetske banke, — prisutnost međunarodnih javnih natječaja (ICB), posebno ako dobavljač zemlje donatorice ima najniže procijenjenu ponudu, — utjecaj na okoliš, — sudjelovanje privatnog sektora, i — vremenski raspored obavijesti (npr. šest mjeseci prije zaključivanja prikupljanja ponuda ili datuma preuzimanja obveze) povlaštenih kredita ili kredita u obliku pomoći.

(b) Savjetovanje se završava, a tajništvo obavješćuje sve sudionice o nalazima vezanima uz oba pitanja iz članka 51. najmanje deset radnih dana prije zaključivanja prikupljanja ponuda ili dana preuzimanja obveze, ovisno o tome što je ranije. Ako dođe do neslaganja stranaka koje su se savjetovale, tajništvo poziva ostale sudionice da izraze svoja stajališta u roku od pet radnih dana. O navedenim stajalištima obavješćuje sudionicu koja šalje obavijest koja bi trebala razmotriti nastavak postupka ako se čini da nema značajne potpore da se ponudi pomoć.

53. ISHOD SAVJETOVANJA

(a) Donatorica koja želi nastaviti s projektom bez obzira na nedostatak značajne potpore šalje prethodnu obavijest o svojim namjerama ostalim sudionicama, najkasnije 60 kalendarskih dana nakon završetka savjetovanja, odnosno prihvaćanja zaključka predsjednika. Donatorica također šalje dopis glavnom tajniku OECD-a navodeći rezultate savjetovanja i objašnjavajući prednosti nacionalnih interesa nepovezanih s trgovinom koji su doveli do tog postupka. Sudionice očekuju da će se tako nešto dogoditi u rijetkim, iznimnim slučajevima.

(b) Donatorica odmah obavješćuje sudionice da je poslala dopis glavnom tajniku OECD-a, čiju kopiju valja priložiti obavijesti. Ni donatorica ni bilo koja druga sudionica ne smiju preuzeti obvezu za vezanu pomoć dok ne protekne deset radnih dana od slanja ove obavijesti sudionicama. Prethodno navedeno razdoblje od deset radnih dana produžuje se na 15 dana u slučaju projekata vezano uz koje su tijekom procesa savjetovanja utvrđene konkurentne komercijalne ponude.

(c) Tajništvo prati napredak i rezultate savjetovanja.

ODJELJAK 5.

Razmjena podataka za izvozne kredite i pomoć povezanu s trgovinom

54. KONTAKTNE TOČKE

Sve obavijesti između određenih kontaktnih točaka u svakoj zemlji šalju se putem trenutačne komunikacije, odnosno sustava OLIS, te ih treba tretirati kao povjerljive.

55. OPSEG UPITA

(a) Sudionica može drugu sudionicu pitati o njezinom stavu prema trećoj zemlji, instituciji u trećoj zemlji ili posebnom načinu poslovanja.

(b) Sudionica koja je primila zahtjev za službenu potporu može poslati upit drugoj sudionici, dajući najpovoljnije kreditne uvjete te uvjete koje bi sudionica koja šalje upit bila spremna poduprijeti.

(c) Ako se upit šalje više nego jednoj sudionici, mora sadržavati popis adresata.

(d) Kopija svih upita mora se poslati tajništvu.

56. OPSEG ODGOVORA

(a) Sudionica kojoj je upućen upit mora odgovoriti u roku od sedam kalendarskih dana i iznijeti što je više moguće podataka. Odgovor mora što je bolje moguće opisati odluku koju sudionica namjerava donijeti. Ako je potrebno, u najkraćem mogućem roku mora uslijediti potpuni odgovor. Kopije se šalju na ostale adresate upita i tajništvu.

(b) Ako odgovor na upit naknadno postane nevaljan zbog bilo kojeg razloga, primjerice: — zahtjev je poslan, izmijenjen ili povučen, ili — razmatraju se ostali uvjeti, odgovor treba odmah poslati, a kopiju valja poslati na sve ostale adresate upita i tajništvu.

57. OSOBNO SAVJETOVANJE

(a) Sudionica se u roku od deset radnih dana odaziva na poziv na osobno savjetovanje.

(b) Zahtjev za osobno savjetovanje na raspolaganju je sudionicama i nesudionicama. Savjetovanje se održava u najkraćem mogućem roku nakon isteka razdoblja od deset radnih dana.

(c) Predsjednik sudionica zajedno s tajništvom koordinira sve potrebno nastavno djelovanje, npr. pojedinačni posebni dogovor. Tajništvo odmah stavlja na raspolaganje ishod savjetovanja.

58. POSTUPCI I OBLIK POJEDINAČNIH POSEBNIH DOGOVORA

(a) Prijedlozi za pojedinačni posebni dogovor upućuju se samo tajništvu. Tajništvo mora poslati prijedlog pojedinačnog posebnog dogovora svim sudionicama i, u slučaju kada se radi o vezanoj pomoći, svim kontaktnim točkama DAC-a. Identitet stranke koja pokreće postupak ne otkriva se u registru pojedinačnih posebnih dogovora na oglasnoj ploči OLIS-a. Međutim, tajništvo može na zahtjev usmenim putem otkriti identitet stranke koja pokreće postupak sudionici ili članici DAC-a. Tajništvo vodi evidenciju o takvim zahtjevima.

(b) Prijedlog pojedinačnog posebnog dogovora mora sadržavati datum te mora biti u sljedećem obliku: — referentni broj, iza kojeg slijedi tekst „pojedinačni posebni dogovor”, — naziv zemlje uvoznice i kupca, — naziv ili opis projekta što je preciznije moguće da bi se jasno odredio projekt, — uvjeti koje predviđa zemlja koja pokreće postupak, — prijedlog pojedinačnog posebnog dogovora, — nacionalnost i imena poznatih podnositelja ponuda na natječaju, — datum zaključenja komercijalnog i financijskog natječaja i broj natječaja, ako je poznat, — ostali bitni podaci, uključujući razloge za predlaganje pojedinačnog posebnog dogovora, dostupnost studija projekta i/ili posebne okolnosti.

(c) Prijedlog pojedinačnog posebnog dogovora iznesen u skladu s člankom 36. točkom (b) podtočkom 4. upućuje se tajništvu, a kopija se šalje ostalim sudionicama. Sudionica koja iznosi prijedlog pojedinačnog posebnog dogovora daje potpuno objašnjenje razloga zašto smatra da bi se razvrstavanje zemlje trebalo razlikovati od postupka navedenog u članku 36. točki (b).

(d) Tajništvo čini dogovorene pojedinačne posebne dogovore javno dostupnima.

59. ODGOVORI NA PRIJEDLOGE POJEDINAČNOG POSEBNOG DOGOVORA

(a) Odgovori se šalju u roku od 20 kalendarskih dana iako se sudionice potiču da na prijedlog pojedinačnog posebnog dogovora odgovore u najkraćem mogućem roku.

(b) Odgovor može biti zahtjev za dodatne podatke, prihvaćanje i odbijanje, prijedlog za izmjenu pojedinačnog posebnog dogovora ili alternativni prijedlog pojedinačnog posebnog dogovora.

(c) Za sudionicu koja izjavi da nema stajalište jer joj se u slučaju pomoći za projekt nisu obratili ni jedan izvoznik ni tijela zemlje primateljice smatra se da je prijedlog pojedinačnog posebnog dogovora prihvatila.

60. PRIHVAĆANJE POJEDINAČNIH POSEBNIH DOGOVORA

(a) Nakon razdoblja od 20 kalendarskih dana, tajništvo obavješćuje sve sudionice o statusu prijedloga pojedinačnog posebnog dogovora. Ako pojedinačni posebni dogovor ne prihvate sve sudionice, ali ga ni jedna sudionica ne odbije, prijedlog ostaje otvorenim dodatnih osam kalendarskih dana.

(b) Po isteku navedenog dodatnog razdoblja, za sudionicu koja prijedlog pojedinačnog posebnog dogovora nije izričito odbila smatra se da je pojedinačni posebni dogovor prihvatila. Međutim, sudionica, uključujući sudionicu koja pokreće postupak, može svoje prihvaćanje pojedinačnog posebnog dogovora uvjetovati izričitim prihvaćanjem od strane jedne ili više sudionica.

(c) Ako sudionica ne prihvati jedan ili više elemenata pojedinačnog posebnog dogovora, implicitno prihvaća sve ostale elemente pojedinačnog posebnog dogovora. Podrazumijeva se da takvo djelomično prihvaćanje može navesti ostale sudionice da promijene svoje stajalište prema predloženom pojedinačnom posebnom dogovoru. Sve sudionice mogu slobodno ponuditi ili prilagoditi uvjete koji nisu obuhvaćeni pojedinačnim posebnim dogovorom.

(d) Pojedinačni posebni dogovor koji nije prihvaćen može se ponovno razmotriti pomoću postupaka u člancima 58. i 59. U tim okolnostima sudionice ne obvezuje njihova prvotna odluka.

61. NESLAGANJE OKO POJEDINAČNIH POSEBNIH DOGOVORA

Ako se sudionica koja pokreće postupak i sudionica koja je predložila izmjenu ili alternativu ne mogu dogovoriti oko pojedinačnog posebnog dogovora u roku od dodatnih osam kalendarskih dana, to se razdoblje može produžiti uz njihov uzajamni pristanak. Tajništvo o takvom produžetku obavješćuje sve sudionice.

62. DATUM STUPANJA NA SNAGU POJEDINAČNOG POSEBNOG DOGOVORA

Tajništvo obavješćuje sve sudionice o stupanju pojedinačnog posebnog dogovora na snagu ili o njegovom odbijanju; pojedinačni posebni dogovor stupit će na snagu tri kalendarska dana nakon te objave. Tajništvo putem sustava OLIS čini dostupnima sve stalno ažurirane evidencije o svim pojedinačnim posebnim dogovorima o kojima su se sporazumjele ili o kojima nije donesena odluka.

63. VALJANOST POJEDINAČNIH POSEBNIH DOGOVORA

(a) Nakon što se sklopi, pojedinačni posebni dogovor valjan je u razdoblju od dvije godine od datuma stupanja na snagu, osim ako tajništvo primi obavijest da više ne predstavlja predmet interesa i ako to prihvate sve sudionice. Pojedinačni posebni dogovor ostaje valjan dodatne dvije godine ako sudionica zatraži produženje u roku od 14 kalendarskih dana od prvotnog datuma isteka. O naknadnim produženjima dogovor se može postići putem jednakog postupka. Pojedinačni posebni dogovor postignut u skladu s člankom 36. točkom (b) podtočkom 4. ostaje valjan dok podaci Svjetske banke za sljedeću godinu ne postanu dostupni.

(b) Tajništvo prati status pojedinačnih posebnih dogovora i o tome obavješćuje sudionice održavajući popis „Status valjanih pojedinačnih posebnih dogovora” na OLIS-u. U skladu s tim, tajništvo, između ostalog: — dodaje nove pojedinačne posebne dogovore nakon što ih prihvate sudionice, — ažurira datum isteka nakon što sudionica zatraži produženje, — briše pojedinačne posebne dogovore koji su istekli, — svaka tri mjeseca izdaje popis pojedinačnih posebnih dogovora koji istječu u sljedećem tromjesečju.

ODJELJAK 6.

Operativne odredbe za prijenos podataka o minimalnim kamatnim stopama (CIRR)

64. PRIJENOS PODATAKA O MINIMALNIM KAMATNIM STOPAMA

(a) CIRR za valute određene u skladu s odredbama članka 20. šalju se tajništvu putem trenutačne komunikacije najmanje jednom mjesečno radi dostavljanja svim sudionicama.

(b) Takva obavijest mora biti dostavljena tajništvu najkasnije pet dana nakon kraja svakog mjeseca na koji se taj podatak odnosi. Tajništvo zatim odmah obavješćuje sve sudionice o primjenjivim stopama i čini ih javno dostupnima.

65. DATUM STUPANJA NA SNAGU PRIMJENE KAMATNIH STOPA

Eventualne promjene CIRR-a stupaju na snagu petnaestog dana nakon kraja svakog mjeseca.

66. TRENUTAČNE PROMJENE KAMATNIH STOPA

Kada tržišna kretanja zahtijevaju obavijesti o izmjeni CIRR-a tijekom mjeseca, izmijenjena stopa primjenjuje se deset dana nakon što tajništvo primi obavijest o toj izmjeni.

ODJELJAK 7.

Preispitivanja

67. REDOVITO PREISPITIVANJE SPORAZUMA

(a) Sudionice redovito preispituju funkcioniranje Sporazuma. Sudionice, u okviru preispitivanja, između ostalog, preispituju postupke o slanju obavijesti, provedbu i djelovanje sustava diferencirane diskontne stope (DDR), pravila i postupke o vezanoj pomoći, pitanja prilagođavanja, prethodne obveze i mogućnosti većeg sudjelovanja u Sporazumu.

(b) Ovo se preispitivanje temelji na podacima o iskustvu sudionica i njihovim prijedlozima za poboljšanje djelovanja i učinkovitosti Sporazuma. Sudionice u obzir uzimaju ciljeve Sporazuma i prevladavajuću gospodarsku i monetarnu situaciju. Podaci i prijedlozi koje sudionice žele iznijeti u okviru ovog revidiranja moraju biti dostavljeni tajništvu najkasnije 45 kalendarskih dana prije datuma revidiranja.

68. PREISPITIVANJE MINIMALNIH KAMATNIH STOPA

(a) Sudionice redovito revidiraju sustav za određivanje CIRR-a da bi se osiguralo da stope o kojima je poslana obavijesti odražavaju trenutačne tržišne uvjete i ispunjavaju ciljeve na kojima se taj sustav temelji. Takvo preispitivanje također obuhvaća maržu koju valja dodati kod primjenjivanja tih stopa.

(b) Sudionica može predsjedniku sudionica podnijeti utemeljeni zahtjev za dodatno preispitivanje u slučaju da navedena sudionica smatra da CIRR za jednu ili više valuta više na odražava trenutačne tržišne uvjete.

69. PREISPITIVANJE MINIMALNIH PREMIJSKIH STOPA I POVEZANIH PITANJA

Sudionice redovito prate i preispituju sve aspekte pravila i postupaka vezanih uz premije. To uključuje:

(a) metodologije za razvrstavanje zemalja prema riziku i za ocjenu državnog rizika, kako bi se njihova valjanost revidirala na temelju iskustva;

(b) razinu minimalnih premijskih stopa koja osigurava da su te stope trajno instrument za točno mjerenje kreditnog rizika, uzimajući u obzir stvarno iskustvo institucija koje dodjeljuju službene izvozne kredite kao i privatne tržišne informacije o cijenama kreditnog rizika;

(c) razlikovanja između minimalnih premijskih stopa koja u obzir uzimaju različitu kvalitetu izvozno-kreditnih proizvoda i postotak osiguranog pokrića; i

(d) iskustvo povezano s primjenom smanjenja rizika zemlje i pojačanja obveznopravnog odnosa u vezi s rizikom kupca i trajnu valjanost i primjerenost njihovog specifičnog utjecaja na minimalne premijske stope.









PRILOG I.

SEKTORSKI DOGOVOR O IZVOZNIM KREDITIMA ZA BRODOVE

POGLAVLJE I.

Područje primjene sektorskog dogovora

1. SUDJELOVANJE

Sudionice sektorskog dogovora su: Australija, Europska unija, Japan, Koreja, Novi Zeland i Norveška.

2. PODRUČJE PRIMJENE

Ovaj sektorski dogovor, koji predstavlja dopunu Sporazumu, sadrži posebne smjernice za službeno podupirane izvozne kredite za izvozne ugovore vezane uz sljedeće:

(a) Bilo koje morsko plovilo od 100 brt ili više, korišteno za prijevoz robe ili osoba, ili za pružanje specijalizirane usluge (primjerice, ribarska plovila, ribarski brodovi-tvornice, ledolomci i jaružala, koji zbog svojeg pogona i usmjeravanja (upravljanja) trajno predstavljaju sva svojstva samostalne navigacije na otvorenom moru), remorkeri od 365 kW i više, ili nedovršene brodove koji su pokretni i plutajući. Sektorski dogovor ne obuhvaća vojna plovila. Plutajući dokovi i pokretne jedinice na moru nisu obuhvaćeni sektorskim dogovorom, no pojave li se problemi vezano uz izvozne kredite za takve strukture, sudionice sektorskog dogovora („sudionice”), nakon razmatranja utemeljenih zahtjeva bilo koje sudionice mogu odlučiti da će isti biti obuhvaćeni.

(b) Bilo kakvu prenamjenu broda. Prenamjena broda znači bilo kakva prenamjena pomorskih plovila od više od 1 000 brt pod uvjetom da operacije prenamjene obuhvaćaju značajne izmjene plana tereta, trupa ili pogonskog sustava.

1. Iako plovila na zračni jastuk („hovercraft”) nisu uključena u sektorski dogovor, sudionice imaju dopuštenje odobriti izvozne kredite za plovila na zračni jastuk po uvjetima jednakima onima koji prevladavaju u sektorskom dogovoru. Obvezuju se da će tu mogućnost primjenjivati umjereno i da neće odobravati takve kreditne uvjete plovilima na zračni jastuk u slučajevima kada se utvrdi da ne postoji konkurencija u skladu s uvjetima sektorskog dogovora. 2. U sektorskom dogovoru izraz „plovilo na zračni jastuk” („hovercraft”) definiran je kako slijedi: amfibijsko vozilo od najmanje 100 tona konstruirano tako da ga u cijelosti podupire zrak koji se ispušta iz vozila i stvara prostor unutar fleksibilne košuljice oko periferije vozila i tla ili vodene površine ispod vozila, te ga pokreću i kontroliraju propeleri ili zrak iz ventilatora koji prolazi kroz cijevi ili slični uređaji. 3. Podrazumijeva se da odobravanje izvoznih kredita pod uvjetima jednakima onima koji prevladavaju u sektorskom dogovoru treba ograničiti na ona plovila na zračni jastuk koja se koriste na morskim i nekopnenim linijama, osim ako moraju doći do objekata na terminalima koji su od vode udaljeni najviše jedan kilometar. (c)

POGLAVLJE II.

Odredbe za izvozne kredite i vezanu pomoć

3. MAKSIMALNI ROK OTPLATE

Maksimalni rok otplate, bez obzira na kategoriju zemlje, je 12 godina od isporuke.

4. GOTOVINSKO PLAĆANJE

Sudionice zahtijevaju minimalno gotovinsko plaćanje od 20 % ugovorne cijene po isporuci.

5. OTPLATA GLAVNICE

(a) Glavnica izvoznog kredita otplaćuje se u jednakim obrocima u redovnim intervalima od uglavnom šest mjeseci do najviše 12 mjeseci.

(b) Kamate se plaćaju najmanje svakih šest mjeseci, a prva se kamata uplaćuje najkasnije šest mjeseci nakon datuma početka roka otplate kredita.

(c) Za izvozne kredite u svrhu potpore transakcija leasinga mogu se primijeniti jednake otplate glavnice i kamata zajedno umjesto jednake otplate glavnice kako je navedeno u točki (a).

(d) Kamate dospjele nakon datuma početka roka otplate kredita ne kapitaliziraju se.

(e) Sudionica ovog sektorskog dogovora koja namjerava poduprijeti plaćanje kamata po uvjetima drukčijima od uvjeta navedenih u točki (b) šalje prethodnu obavijest najmanje deset kalendarskih dana prije preuzimanja bilo kakve obveze, u skladu s Prilogom V. ovom Sporazumu.

6. MINIMALNA PREMIJA

Odredbe Sporazuma koje se odnose na referentne vrijednosti minimalne premije ne primjenjuju se dok sudionice ovog sektorskog dogovora dodatno ne preispitaju te odredbe.

7. PROJEKTNO FINANCIRANJE

Odredbe članka 7. i Priloga X. ovom Sporazumu ne primjenjuju se dok sudionice ovog sektorskog dogovora dodatno ne preispitaju te odredbe.

8. POMOĆ

Bilo koja sudionica koja želi osigurati pomoć mora potvrditi, osim odredaba Sporazuma, i da se tijekom razdoblja otplate brod ne vodi u okviru otvorenog registra i da je dobivena odgovarajuća potvrda da krajnji vlasnik ima prebivalište u zemlji primateljici, da nije ovisno društvo inozemnog ulagača koje ne djeluje, i da se obvezao da neće prodati brod bez odobrenja svoje vlade.

POGLAVLJE III.

Postupci

9. OBAVIJEST

Za potrebe transparentnosti, svaka sudionica mora osigurati osim odredaba Sporazuma i sustava za izvješćivanje vjerovnika IBRD-a/Bernske unije/OECD-a i godišnje podatke o svojem sustavu za dodjelu službene potpore i o načinima provedbe ovog sektorskog dogovora, uključujući mehanizme koji su na snazi.

10. PREISPITIVANJE

(a) Sektorski se dogovor revidira godišnje ili na zahtjev bilo koje sudionice u okviru radne skupine OECD-a o brodogradnji, a za sudionice Sporazuma sastavlja se izvješće.

(b) Za bolju usklađenost i dosljednost Sporazuma i ovog sektorskog dogovora te uzimajući u obzir prirodu brodograđevne industrije, sudionice ovog sektorskog dogovora i Sporazuma savjetovat će se i koordinirati prema potrebi.

(c) Nakon što sudionice Sporazuma odluče promijeniti Sporazum, sudionice ovog sektorskog dogovora („sudionice”) ispitat će takvu odluku i razmotriti njezinu važnost za ovaj sektorski dogovor. Za vrijeme navedenog razmatranja, izmjene Sporazuma neće se primjenjivati na ovaj sektorski dogovor. U slučaju da sudionice prihvate izmjene Sporazuma, obavješćuju o tome sudionice Sporazuma pisanim putem. U slučaju da sudionice ne prihvate izmjene Sporazuma vezano uz njihovu primjenu u brodogradnji, o svojim prigovorima obavješćuju sudionice Sporazuma i započinju savjetovanje s njima da bi pronašle rješenje tih problema. U slučaju da dvije skupine ne mogu postići dogovor, prevladavaju stajališta sudionica vezana uz primjenu izmjena u brodogradnji.









Dodatak

Obveze za budući rad

Osim budućeg rada vezanog uz Sporazum, sudionice ovog sektorskog dogovora obvezuju se i na sljedeće:

(a) izradu oglednog popisa vrsta brodova koji se općenito smatraju komercijalno neodrživima, uzimajući u obzir pravila o vezanoj pomoći navedena u Sporazumu;

(b) preispitivanje odredaba Sporazuma u vezi s referentnim vrijednostima minimalnih premija s ciljem njihova uključivanja u ovaj sektorski dogovor;

(c) podložno razvoju događaja u okviru relevantnih međunarodnih pregovora, raspravu o uključivanju ostalih pravila o minimalnim kamatnim stopama, uključujući posebni CIRR i promjenjive stope;

(d) preispitivanje primjenjivosti odredaba Sporazuma u vezi s projektnim financiranjem, na ovaj sektorski dogovor;

(e) raspravu o tome može li se: — datum prve otplate glavnice, — koncept ponderiranog prosječnog trajanja, koristiti u vezi s profilom otplate iz članka 5. ovog sektorskog dogovora.









PRILOG II.

SEKTORSKI DOGOVOR O IZVOZNIM KREDITIMA ZA NUKLEARNE ELEKTRANE

POGLAVLJE I.

Područje primjene sektorskog dogovora

1. PODRUČJE PRIMJENE

(a) Ovaj sektorski dogovor utvrđuje odredbe koje se odnose na službeno podupirane izvozne kredite vezane uz ugovore za: 1. izvoz cjelovitih nuklearnih elektrana ili njihovih dijelova, što obuhvaća sve komponente, opremu, materijale i usluge, uključujući i osposobljavanje osoblja izravno potrebnog za izgradnju i puštanje u pogon takvih nuklearnih elektrana; 2. modernizaciju postojećih nuklearnih elektrana u slučajevima kada je ukupna vrijednost modernizacije 80 milijuna posebnih prava vučenja (SDR) ili više, s tim da se ekonomski vijek trajanja elektrane vjerojatno produžava barem za rok otplate kredita koji treba odobriti. Ako se ne ispuni jedan od tih kriterija, primjenjuju se uvjeti Sporazuma; 3. isporuku nuklearnog goriva i obogaćivanje; 4. pružanje usluge gospodarenja istrošenim gorivom.

(b) Ovaj sektorski dogovor ne primjenjuje se na: 1. pozicije smještene izvan granica lokacije nuklearne elektrane za koje je obično odgovoran kupac, a posebno na troškove povezane s izgradnjom zemljišta, cestama, građevinskim naseljima, energetskim vodovima, rasklopnim postrojenima ( 18 ) i vodovodnom mrežom, kao i na troškove nastale u zemlji kupca radi dobivanja službenog odobrenja (npr. lokacijska dozvola, građevinska dozvola, dozvola za punjenje gorivom); 2. razdjelne stanice, transformatore i prijenosne vodove smještene izvan granica lokacije nuklearne elektrane; 3. službenu potporu dodijeljenu za stavljanje nuklearne elektrane izvan pogona.

POGLAVLJE II.

Odredbe za izvozne kredite i pomoć povezanu s trgovinom

2. MAKSIMALNI ROK OTPLATE

(a) Maksimalni rok otplate za robu i usluge uključene u odredbe članka 1. točke (a) podtočaka 1. i 2. je 18 godina.

(b) Maksimalni rok otplate za početno punjenje gorivom je četiri godine od isporuke. Maksimalni rok otplate za naknadna punjenja nuklearnim gorivom je dvije godine od isporuke.

(c) Maksimalni rok otplate za odlaganje istrošenog goriva je dvije godine.

(d) Maksimalni rok otplate za obogaćivanje i gospodarenje istrošenog goriva je pet godina.

3. OTPLATA GLAVNICE I PLAĆANJE KAMATA

(a) Sudionice primjenjuju profil otplate glavnice i plaćanja kamata kako je navedeno u podtočkama 1. ili 2. dolje: 1. Glavnica izvoznog kredita otplaćuje se u jednakim obrocima. 2. Kombinirana otplata glavnice i plaćanje kamata vrši se u jednakim obrocima.

(b) Glavnica se otplaćuje i kamate se plaćaju najmanje svakih šest mjeseci, a prvi obrok glavnice i kamate plaća se najkasnije šest mjeseci nakon datuma početka roka otplate kredita.

(c) Na izuzetnoj i valjano opravdanoj osnovi, službena potpora za robu i usluge iz članka 1. točke (a) podtočki 1. i 2. ovog Sporazuma može se dodijeliti pod uvjetima drukčijih od onih u gore navedenim točkama (a) i (b). Dodjeljivanje takve potpore objašnjava se neravnotežom vremenske raspodjele sredstava dostupnih dužniku i profilom servisiranja duga dostupnog unutar jednakog, polugodišnjeg rasporeda otplate i u skladu je sa sljedećim kriterijima: 1. Maksimalni rok otplate je 15 godina. 2. Ni jedna otplata glavnice ili niza plaćanja glavnice unutar šest mjeseci ne smije premašiti 25 % iznosa glavnice kredita. 3. Glavnica se otplaćuje najmanje svakih 12 mjeseci. Prva otplata glavnice vrši se najkasnije 12 mjeseci nakon datuma početka roka otplate kredita i najmanje 2 % glavnice kredita mora biti otplaćeno 12 mjeseci nakon datuma početka roka otplate kredita. 4. Kamate se plaćaju najmanje svakih 12 mjeseci, a prva se kamata uplaćuje najkasnije šest mjeseci nakon datuma početka roka otplate kredita. 5. Maksimalno ponderirano prosječno trajanje razdoblja otplate ne smije premašiti devet godina.

(d) Kamate dospjele nakon datuma početka roka otplate kredita ne kapitaliziraju se.

4. UTVRĐIVANJE CIRR-a

Primjenjive komercijalne referentne kamatne stope (CIRR) za službenu financijsku potporu koja se dodjeljuje u skladu s odredbama ovog sektorskog dogovora utvrđuju se primjenom sljedećih baznih stopa i marži:







Rok otplate (godine) Nove nuklearne elektrane (1) Svi ostali ugovori (2) Bazna stopa (državne obveznice) Marža (bazni bodovi) Bazna stopa (državne obveznice) Marža (bazni bodovi) < 11 Relevantne komercijalne referentne kamatne stope (CIRR) u skladu s člankom 20. Sporazuma 11 do 12 7 godina 100 7 godina 100 13 8 godina 120 7 godina 120 14 9 godina 120 8 godina 120 15 9 godina 120 8 godina 120 16 10 godina 125 9 godina 120 17 10 godina 130 9 godina 120 18 10 godina 130 10 godina 120 (1) Primjenjuje se članak 1. točka (a) podtočka 1. (2) Primjenjuje se članak 1. točka (a) podtočke od 2. do 4.

5. PRIHVATLJIVE VALUTE

Valute koje su prihvatljive za službenu financijsku potporu jesu valute koje su potpuno konvertibilne i za koje su dostupni podaci za utvrđivanje minimalnih kamatnih stopa spomenutih u članku 4. gore i članku 20. Sporazuma za rokove otplate kraće od 11 godina.

6. SLUŽBENA POTPORA ZA NUKLEARNO GORIVO I ZA USLUGE POVEZANE S NUKLEARNIM GORIVOM

Ne dovodeći u pitanje odredbe članka 7. dolje, sudionice ne smiju davati besplatno nuklearno gorivo ili usluge.

7. POMOĆ

Sudionice ne smiju dodjeljivati potporu u obliku pomoći.

POGLAVLJE III.

Postupci

8. PRETHODNA OBAVIJEST

(a) Ako namjerava dodijeliti potporu u skladu s odredbama sektorskog dogovora, sudionica šalje prethodnu obavijest u skladu s člankom 48. Sporazuma najmanje deset kalendarskih dana prije preuzimanja bilo kakve obveze.

(b) Ako sudionica koja daje obavijest namjerava dodijeliti potporu s rokom otplate duljim od 15 godina i/ili u skladu s člankom 3. točkom (c) gore, ona čeka dodatnih deset kalendarskih dana ako neka druga sudionica zahtijeva raspravu tijekom prvih deset kalendarskih dana.

(c) Sudionica obavješćuje sve ostale sudionice o svojoj konačnoj odluci nakon rasprave da bi se olakšalo preispitivanje iskustva.

POGLAVLJE IV.

Preispitivanje

9. DALJNJI RAD

Sudionice su suglasne da prije kraja 2009. preispitaju sljedeća pitanja:

(a) Režim minimalnih promjenjivih kamatnih stopa.

(b) Maksimalni iznos službene potpore za lokalne troškove.

10. PREISPITIVANJE I PRAĆENJE

Sudionice preispituju odredbe ovog sektorskog dogovora redovito, a najkasnije do kraja 2013. tj. četvrte kalendarske godine nakon stupanja na snagu ovog sektorskog dogovora.









PRILOG III.

SEKTORSKI DOGOVOR O IZVOZNIM KREDITIMA ZA CIVILNE ZRAKOPLOVE

DIO 1.

OPĆE ODREDBE

1. SVRHA

(a) Svrha ovog sektorskog dogovora jest osigurati okvir za predvidivo, dosljedno i transparentno korištenje službeno podupiranih izvoznih kredita za prodaju ili leasing zrakoplova i druge robe i usluga navedenih u članku 4. dolje. Ovaj sektorski dogovor nastoji poticati ravnopravne tržišne uvjete za takve izvozne kredite da bi se potaknula konkurencija između izvoznika na temelju kvalitete i cijene izvezene robe i usluga, a ne na temelju najpovoljnijih službeno podupiranih financijskih uvjeta.

(b) Ovaj sektorski dogovor utvrđuje najpovoljnije uvjete pod kojima se može dodijeliti službena potpora za izvozne kredite.

(c) U tu svrhu, cilj ovog dijela sektorskog dogovora jest uspostaviti ravnotežu kojom se na svim tržištima: 1. izjednačavaju konkurentski financijski uvjeti između sudionica; 2. neutralizira službena potpora između sudionica kao čimbenik pri odabiru konkurentske robe i usluga navedenih u članku 4. točki (a) dolje; i 3. izbjegava narušavanje tržišnog natjecanja među sudionicama ovog sektorskog dogovora i drugih izvora financiranja.

(d) Sudionice ovog sektorskog dogovora (sudionice) potvrđuju da su odredbe uključene u ovoj sektorski dogovor sastavljene isključivo za potrebe ovog sektorskog dogovora i da te odredbe ne dovode u pitanje druge dijelove Sporazuma o službeno podupiranim izvoznim kreditima (Sporazum) i njihov razvoj.

2. STATUS

Ovaj sektorski dogovor je prijateljski sporazum među sudionicama i predstavlja Prilog III. Sporazumu; čini sastavni dio Sporazuma i zamjenjuje sektorski dogovor koji je stupio na snagu u srpnju 2007.

3. SUDJELOVANJE

Trenutačno su sudionice: Australija, Brazil, Kanada, Europska unija, Japan, Koreja, Novi Zeland, Norveška, Švicarska i Sjedinjene Američke Države. Zemlje koje nisu članice mogu postati sudionice u skladu s postupcima određenim u Dodatku I.

4. PODRUČJE PRIMJENE

(a) Ovaj sektorski dogovor primje